PARE AN DEN SEIZET\n1 Eun nebeud deveziou goudeze e tistroas Jezuz da Gafarnaom, hag e oe klevet edo er gêr, 2 hag e tiredas kement a dud ma n’oa ket a blas dezo, dirag an nor zokén. Prezeg a ree dezo ar Gomz.\n3 Setu e oe digaset dezañ eun dén seizet e izili douget gand pevar dén. 4 O veza ma ne hellent ket tostaad outan ablamour d’an engroez, e rejont eun toull en doenn a-zioh al leh m’edo , ha goudeze e tiskennjont dre an toull ar hravaz ma oa astennet warni an dén seizet.\n5 Jezuz o weled o ’feiz a lavaras d’an dén seizet :\n6 Bez’ e oa eno war o azez eun nebeud Skribed hag a lavaras enno o-unan :\n7 — « Penaoz e hell an dén-ze komz evel-se ? » Blasfemi a ra ! Piou a hell pardoni ar pehejou nemed Doue hepkén ? »\n8 Kerkent Jezuz, o lenn dre e spered ar zoñjou a droent en o halonou, a lavaras dezo :\n9 — « Perag e vagit seurt sonjou en ho kalon ? Petra eo an êsa ? Lavared d’an dén seizet : Da behejou a zo pardonet dit, pe lavared : Sao en da-zav, kemer da hravaz ha kerz ?\n10 Mad ! evid ma ouezoh e-neus Mab an Dén galloud da bardoni ar pehejou war an douar, 11 e lavaran d’an dén seizet : Sao en da-zav, kemer da hravaz ha kee d’ar gêr ».\n12 An dén a zavas en e-zav, a gemeras kerkent e hravaz hag a yeas er-mêz a-wél d’an oll, ma oe ar bobl a-béz estlammet, ha ma rentent gloar da Zoue, en eur lavared.\n13 Mond a reas Jezuz en-dro war ribl ar mor. An oll a zirede davetañ hag Eñ o helenne.\n14 En eur vond e-biou, e welas Levi , mab Alfe, azezet e bureo ar maltoutèrèz. Lavared a reas dezañ :\nHag eñ sevel ha mond d’e heul.\n15 Ha setu Jezuz ouz taol en e di. Kalz publikaned ha peherien a oa ive gantañ hag e ziskibien, rag kalz tud a oa deuet d’e heul, 16 Skribed zokén a-du gand ar Farizianed .\nAr re-mañ o weled anezañ o tebri gand ar beherien hag ar bublikaned a lavare d’e ziskibien :\n— « Petra ! Debri hag eva ’ra gand ar bublikaned hag ar beherien ! »\n17 Jezuz o veza klevet a lavaras dezo :\n— « N’eo ket an dud yah eo o-deus ezomm euz ar medisin med ar re glañv. Deuet on da helver, n’eo ket an dud just, med ar beherien.\n18 Devez yun a oa gand diskibien Yann hag ar Farizianed, hag e teujont da houlenn ouz Jezuz :\n— « Perag ne yun ket da ziskibien dit-te, p’ema o yun diskibien Yann ha re ar Farizianed ? »\n19 Jezuz a respontas :\n— « Daoust ha deread eo da gompagnuned an dén nevez yun e-keid ha m’ema ganto ? Endra m’ema an dén nevez ganto n’eus tu e-béd dezo da yun.\n20 « Eun amzer a zeuio a-vad hag e vo lamet an dén nevez diganto ; en deiz-se e yunint.\n21 « Ne zeu nikun da beñselia eur wiskamant koz gand eun tamm peñsel nevez ; a-hend-all, ar peñsel nevez a zach war an danvez koz hag a rog anezañ gwasoh.\n22 « Pe c’hoaz, ne laka nikun gwin nevez e sehier-lèr koz, a-hend-all, ar gwin a laka ar zehier-lèr da darza ; ar gwin a vez kollet koulz hag ar zehier-lèr. Evid gwin nevez, sehier-lèr nevez » .\nAR PENNOU-ED KUTUILLET EUN DEIZ SABAT\n23 Eun devez sabat edo Jezuz o tremen dre barkajou gwiniz. E ziskibien, dre ma ’z eent, a gutuille pennou. 24 Ar Farizianed a lavare :\n— « Gwel ’ta petra ’reont da zeiz ar zabat ! Eun dra difennet ».\n— « Ha n’ho-peus ket lennet morse ar pez a reas David, p’edo en diénéz ha naon dezañ ha d’an dud a oa gantañ ?\n26 Mond a reas e ti Doue, en amzer Abiatar ar Beleg-Braz hag e tebras baraennou ar hinnig ha ne oa nemed ar veleien hag a helle debri anezo, hag e roas ive d’an dud a oa gantañ ».\n27 Jezuz a gendalhas :\n— « Greet eo ar zabat evid an dud ha n’eo ket an dud evid ar zabat, 28 en doare ma ’z eo Mab an Dén mestr war ar zabat zokén ».\n1 Jezuz en em roas adarre da gelenn war ribl ar mor. Kalz tud a ziredas en-dro dezañ, ken niveruz, ma pignas da azeza en eur vag war ar mor. Ar bobl a oa dirazañ, en douar, troet war-zu ar mor.\n2 Kalz traou a zeske dezo dre barabolennou . Lavared a ree dezo en e gelennadurez :\n3— « Selaouit ! Setu an hader eet da hada. 4 E-pad m’edo oh hada, e kouezas greun e kostez an hent. Al laboused a deuas hag o debras.\n5 Lod all a gouezas war eun dachenn veineg, el leh ne oa ket kalz a goundoun. Sevel a rejont dioustu dre ma n’oa ket kalz a zouar. 6 Med pa zavas an heol e oent devet, hag o veza ma oent dibourvez a wriziou e tizehjont.\n7 « Lod all a gouezas e-touez ar spern. Ar spern a greskas hag o mougas. Frouez e-béd ne zavas diwarno.\n8 « Lod all e gouezas en douar mad, a zavas, a greskas hag a daolas frouez, o rei tregont, tri-ugent ha kant evid unan ».\n9 Hag e lavare Jezuz :\n10 P’en em gavas e-unan, e stagas ar re a oa en-dro dezañ gand an Daouzeg, da ober goulennou outañ war ar parabolennou.\n— « Deoh-c’hwi eo bet roet da anaoud mister Rouantèlèz Doue. Med evid ar re a zo er-mêz e teu pep tra dezo dre barabolennou , 12 evid ma ne weljent ket daoust ma sellont, ha ma ne intentjent ket daoust ma klevont, gand aon na zistrojent ouz Doue ha na vefent pardonet ».\nDISPLEG PARABOLENN AN HADER\n13 Hag e lavaras dezo : « Ne intentit ket ar barabolenn-se ? Penaoz neuze eh intentfeh an oll barabolennou ? »\n14 « An hader a had ar Gomz. 15 An dud a zo war bord an hent el leh m’eo hadet ar Gomz, p’o-deus klevet, e teu kerkent Satan, hag e lam kuit ar Gomz bet hadet enno.\n16 « En hevelep doare, ar re a zo bet hadet e tachennou meineg, ar re-ze, p’o-deus klevet ar Gomz, o-deus kerkent he resevet gand levenez. 17 Med n’eus ket a wriziou enno, n’int ket tud da badoud. Ha pa zav diénéz pe heskinèrèz ablamour d’ar Gomz e vezont skoillet.\n18 Re all a zo hadet e-touez an spern : ar re-ze eo ar re o-deus klevet ar Gomz. 19 Med prederiou ar béd, touellèrèz ar binvidigez ha c’hoantegeziou all, en em zil en o hreiz, hag a voug ar Gomz hag houman a jom difrouez.\n20 « Ha setu ar re a zo bet hadet en douar mad : ar re-ze a glèv ar Gomz, a reseo anezi hag a daol frouez : tregont evid unan, tri-ugent evid unan, kant evid unan ».\nPENAOZ RESEO HA REI\n21 Lavared a reas dezo :\n— « Daoust hag e tigaser al lamp evid e lakaad dindan ar boezell pe dindan ar gwele ? Daoust ha n’eo ket evid e lakaad war eur zichenn ?\n22 « Rag n’eus netra guzet ha ne dle ket beza dizoloet, netra sekret ha ne dle ket beza anavezet :\n23 « Ma ’z eus unan bennag hag e-neus diskouarn da gleved, ra glevo ! »\n24 Lavared a ree dezo :\n— « Taolit evez mad ouz ar pez a glevit : Ar muzul a vuzulit gantañ a zervicho da vuzula deoh, ha zokén e vo laket deoh ouspenn.\n25 Rag an hini e-neus a vo roet dezañ, hag an hini n’e-neus ket a vo lamet digantañ ar pez e-neus zokén.\nAR GREUN A ZAV O-UNAN\n26 — « Gand Rouantèlèz Doue ema kont evel gand eun dén taolqt gantañ had en douar. 27 Pe ’ve kousket, pe ’ve dihun, en noz pe en deiz, e tiwan hag e kresk an had hep gouzoud dezañ.\n28 « An douar, anezañ e-unan, a daol e ’frouez, da genta ar yeotenn, goudeze ar penn-éd, hag erfin greun leun ar penn.\n29 Ha pa vez dare an éd, dioustu e vez medet, o veza ma vez deuet amzer an eost ».\n31 « Heñvel eo ouz eur hreunenn zezo. Pa vez taolet en douar e vez anezi ar bihanna euz an oll hajou a zo er béd, 32 med pa vez bet hadet e sav, hag e teu da veza brasoh eged an oll blant all. Skourrou braz a zav dezi, ken ma hell laboused an neñv kaoud ar goudor dindan he skeud ». 33 Ha gand seurt parabolennou e roe d’an dud e gelennadurez e kement ha ma oant gouest da intent.\n34 Ne gomze outo nemed dre barabolennou, med pa veze gand e ziskibien en o fart o-unan, e tisplege dezo pep tra.\n35 En deiz-se, deuet ar pardaez-noz, e lavaras Jezuz dezo :\n— « Tréizom da vond en tu all ».\n36 Goude beza digouviet ar bobl, e kemerjont Jezuz, evel m’edo, ganto er vag ; ha bez e oa bagou all ouz e heul.\n37 Eur barr avel diroll a zav. An tarziou a lamme er vag beteg he harga .\n38 Jezuz a oa e penn a-dreñv ar vag, kousket war eun dorchenn. Dihuna ’reont anezañ en eur lavared :\n— « Mestr, ne ra netra dit e vefem o vond da goll ?\n39 Eur wech dihunet e hourdrouzas an avel, hag e lavaras d’ar mor :\n— « Chom sioul ! Ro peoh ! » .\nHa setu torret an avel ha peoh kaer o rén. 40 Lavared a reas Jezuz dezo :\n— « Perag kaoud aon evel-se ? Penaoz ! n’ho-peus ket a ’feiz ? »\n41 Aon a grogas enno hag e lavarjont kenetrezo :\n1 En deiziou-ze, o veza m’oa adarre eun niver braz a dud, ha ma n’o-doa ket peadra da zebri, e halvas Jezuz e ziskibien hag e lavaras dezo :\n2 — « Truez am-eus ouz an dud-se, rag tri devez ’so m’emaint ganin, ha n’o-deus netra da zebri. 3 Ma kasan anezo d’ar gêr war yun, e teuint da zempla en hent, ha lod anezo a zo deuet euz a bell ». 4 E ziskibien a respontas dezañ :\n— « E peleh kavoud a-walh a vara evito, amañ, er goueleh ? »\n5 Hag e houlennas outo :\n— « Seiz, emezo ».\n6 Urz a roas d’an dud da hourvez war an douar. Neuze e kemeras ar zeiz baraenn, e lavaras eur bedenn a drugarez, e torras anezo, hag o roas d’e ziskibien evid o rei d’an dud.\n7 Bez’ o-doa ive eun nebeud peskedigou. Jezuz o benni-gas hag a lavaras ive o ingala. 8 Debri a rejont hervez o hoant. An tammou a jome a oe dastumet : seiz panerad a oe anezo, 9 Hag e oant eur pevar mil bennag a dud, ha Jezuz o hasas en o hent. 10 Raktal e pignas er vag gand e ziskibien hag ez eas war-zu Dalmanouta.\nAR FARIZIANED A HOULENN EUR ZIN EUZ AN NEÑV\n11 Ar Farizianed a zeuas hag a en em lakeas da dabutal gantañ. Evid e douella e houlennjont digantañ eur zin euz an neñv.\n12 En eur huanadi hir, e lavaras Jezuz :\n— « Perag e houlenn ar rummad tud-mañ eur zin ? E gwirionez ne vo roet d’ar rummad-mañ sin e-béd ».\n13 Kuitaad a reas anezo, pignad er vag, ha treiza da vond en tu all d’ar mor.\n14 Ankounac’heet o-doa an diskibien kemer bara ganto, ha n’o-doa nemed eur varaenn hepkén er vag. 15 Jezuz a roas dezo an ali-mañ :\n— « Bezit war evez ! Diwallit ouz goell ar Farizianed hag ouz hini Herodez » .\n16 Hag e savas trouz etrezo ablamour n’o-doa ket a vara. 17 Jezuz, o houzoud kement-se, a lavaras :\n— « Perag e sav trouz etrezoh en abeg n’ho-peus ket a vara ? Ne intentit-hu ket c’hoaz ha ne gomprenit ket ? Daoust ha kaledet e ve ho kalon ? 18 Daoulagad ho-peus ha ne welit ket ? Diskouarn ho-peus ha ne glevit ket ? Ha dizoñjet ho-pefe, 19 p’am-eus torret ar pemp baraenn evid pemp mil dén, péd panerad tammou ho-peus kaset ganeoh ? »\n— « Daouzeg, emezo ! ».\n20— « Ha p’am-eus torret ar zeiz baraenn evid ar pevar mil dén, péd panerad tammou ho-peus kaset ganeoh ? »\n— « Seiz, emezo ! »\n21 Hag e lavare dezo :\n— « Ha ne intentit ket c’hoaz ? »\nPARE EUN DEN DALL E BETSAIDA\n22 Erruoud a rejont e Betsaida. Eun dén dall a oe digaset dezañ, hag e oe pedet da douch outañ.\n23 Jezuz a grogas e dorn an dén dall hag a renas anezañ er-mêz euz ar gêriadenn. Halo a lakeas war e zaoulagad, hag astenn a reas zaouarn warnafi, hag e houlennas outañ :\n— « Ha gweled a rez eun dra bennag ? »\n24 E zaoulagad a zigoras hag e lavaras :\n— « Gweled a ran an dud ; o gweled a ran evel gwez, med kerzed a reont ».\n25 Neuze e laka Jezuz e zaouarn, en-dro, war e zaoulagad, hag an dén a wél skier. 26Jezuz a gasas anezañ d’ar gêr en eur lavared :\n— « Na antre ket zokén er gêriadenn ».\nFEIZ AN ABOSTOL PER\n27 Gand e ziskibien ez cas Jezuz etrezeg kêriadennou Sezare-Filip. En eur vond e reas ar goulenn-mañ ouz e ziskibien :\n— « Piou on-me, hervez an dud ? »\n28 Int-i respont :\n— « Yann-Vadezour. Re all a lavar Eliaz. Re all c’hoaz, unan euz ar brofeted ».\n29— « Ha c’hwi, emezan adarre, piou a lavarit ez on-me ? »\nPèr a gomzas hag a lavaras :\n— « Ar Hrist out-te ! »\n30 Hag e hourhemennas dezo chom hep komz da zen diwar e benn .\nJEZUZ A GOMZ EUZ E BASION\n31 Hag e stagas neuze da gelenn dezo e tle Mab an Dén gouzañv kalz, beza dianzavet gand ar bobl, Prinsed ar Veleien hag ar Skribed, beza lakeet d’ar maro, ha tri devez goude, adsevel da veo.\n32 Gand asurans e lavare kement-se. Pèr, neuze, a dennas anezañ a-gostez hag a stagas da ober rebechou dezañ.\n33 Med Eñ o tistrei hag o weled e ziskibien a hourdrouzas Pèr, en eur lavared :\n— « En em denn a-dreñv-din, Satan, rag n’ema ket ganit skiant Doue, med skiant an dén ».\nPENAOZ MOND DA HEUL JEZUZ\n34 Goudeze e halvas an dud da zond d’e gavoud gand e ziskibien, hag e lavaras dezo :\n— « An neb a ’fell dezañ dond war va lerh a die trei kein dezañ e-unan, kemer e groaz ha dond d’am heul. 35 Rag an neb a ’fello dezañ savetei e vuez a gollo anezi, med an neb a gollo e vuez ablamour din ha d’an Aviel, a zaveteio anezi.\n36 Petra ’dalv d’an dén gounid ar béd a-béz diwar goust e vuez ? 37 Petra ’hellfe eun dén rei hag e-nefe talvoudégéz e vuez ? 38 Rag m’e-neus unan bennag méz ahanon hag euz va homzou, e-touez ar rummad-mañ a dud avoultrer ha peher, Mab an Dén, ive, e-no méz anezañ, pa zeuio e gloar e Dad gand an Elez santel ».\n1 Hag e lavare dezo :\n— « E gwirionez m’hel lavar deoh, e-touez an dud a zo amañ, ez eus lod ha ne varvint ket a-raog beza gwelet Rouan-tèlèz Doue deuet gand galloud » .\n2 Seiz devez goudeze, e kemeras Jezuz gantañ a-gostez, Pèr, Jakez ha Yann, hag o hasas gantañ, int-i nemed-kén, war eur menez uhel, pell diouz pep tra. Ha dirazo e teuas da jeñch-furm.\n3 E zillad a zeuas da veza gwenn-kann,ken gwenn ma ne hell kanner e-béd war an douarn kanna evel-se.\n4 Dirazo e weljont Eliaz ha Moizez o komz gand Jezuz. Pèr, neuze, a lavaras da Jezuz :\n5— « Mestr, eun dra gaer eo deom beza aman. Savom eta teir deltenn : unan evidout, unan all evid Moizez hag unan all evid Eliaz ».\n6 Ne ouie ket petra da lavared, ken braz oa e strafuill. 7 Dond a reas eur goabrenn d’o gelei, hag euz ar goabrenn e teuas eur vouez :\n— « Va mab muia karet eo hemañ, selaouit anezañ ».\n8 Kerkent, o veza sellet en-dro dezo, ne weljont dén all e-béd, nemed Jezuz e-unan ganto.\n9 En eur ziskenn diwar ar menez e tifennas Jezuz outo ranna gér da zen euz ar pez o-doa gwelet, nemed pa vo bet Mab an Dén savet a-douez ar re varo.\nGOULENN DIWAR-BENN ELIAZ\n11 Neuze e houlennjont outañ :\n— « Perag e lavar ar Skribed e tle Eliaz dond da genta ? »\n12 Respont a reas dezo :\n— « Ya, gwir eo, Eliaz a zeu da genta hag a laka en-dro pep tra en e stad, med penaoz neuze ez eus bet skrivet diwar-benn Mab an Dén, e ranko gouzañv garo ha beza disprijet ?\n13 « Mad ! M’hel lavar deoh, deuet eo dija Eliaz  hag o-deus greet dezan ar pez a garent, hervez er pez a zo bet skrivet diwar e benn » .\nPARE EUR BUGEL DALHET GAND AN DROUG-SPERED\n14 O tond war-zu an diskibien, e weljont eur bobl a dud war o zro, ha skribed o tabutal ganto. 15 Kerkent ha ma weljont Jezuz, e oe sebezet an oll hag e teued da zaludi anezañ.\n16 Goulenn a reas outo :\n— « Diwar-benn petra e tabutit ganto ? ».\n17 Unan a respontas dezañ euz a-douez an dud :\n— « Mestr, digaset am-eus va mab hag a zo dalhet gand eur spered mud. 18 Ar spered a grog ennañ, n’eus forz e peleh, e daoler a ra d’an douar, hag ar paotr a zeu an eonenn euz e henou, a skrign e zent, hag a zeu da veza reud. Lavaret am-eus d’az tiskibien e argas kuit, med n’o-deus ket gellet ».\n19 Jezuz a lavaras dezo :\n— « Gouenn diskredig ma ’z oh ! Beteg pe vare e vezin-me ganeoh ? Beteg pe vare am-bo d’ho kouzañv ? Digasit anezañ din ».\n20 E zigas a rejont. Kerkent ha ma welas Jezuz e stagas ar spered da heja ar bugel gand glizi. Hemañ, kouezet d’an douar, en em ruille, an eonenn en e henou.\n21 Jezuz a houlennas ouz an tad :\n— « Pegeid a zo e c’hoarvez an dra-ze gantañ ? »\n— « Abaoe e vugaleaj, emezañ. 22 Aliez e-neus ar spered e daolet en tan pe en dour evid ober dezañ mervel. Med ma héllez ober eun dra bennag, deus d’or zikour dre druez ouzom ! ».\n23 « Mar gellez ? eme Jezuz. Evid an hini a gréd pep tra a hell c’hoarvezoud ».\n24 Kerkent e youhas tad ar bugel :\n— « Kredi a ran ! Deus war zikour al laosk m’eo va feiz ».\n25 Jezuz, o weled an dud o tiredeg, a hourdrouzas ar spered hudur :\n— « Spered mud ha bouzar, me her gourhemenn dit : Kerz er-mêz euz ar bugel-mañ, ha na zistro mui ennañ ».\n26 Gand yôuhadennou ha glizi ez cas ar spered er-mêz. Ar bugel a zeuas da veza evel maro, ken na lavare an dud :\n« Maro eo ! ».\n27 Jezuz a-vad a grogas en e zorn, a reas dezañ sevel hag e chomas en e-zav. 28 Pa oe antreet Jezuz en ti, an diskibien, a-gostez, a houlennas outañ :\n— « Perag n’on-eus-ni ket gellet kas kuit ar spered-se ? »\n29 Lavared a reas dezo :\n— « Ne hell eur seurt spered beza argaset nemed dre ar bedenn ».\nJEZUZ A GOMZ A NEVEZ EUZ E BASION\n30 Eet ahano, e rejont hent a-dreuz Bro-Halilea, ha ne Telle ket da Jezuz e vije gouezet. 31 Rag bez’ e-noa da gelenn e ziskibien hag e lavare dezo :\n— « Mab an Dén a zo o vond da goueza être daouarn an dud. Laket e vo ganto d’ar maro, ha tri devez goudeze eh adsavo da veo ».\n32 Hogen, ne gomprene ket an diskibien ar homzou-ze, ha ne gredent ket ober goulennou outañ.\n33 Erruoud a rejont e Kafarnaom. Eur wech cet en ti e houlennas Jezuz outo :\n— « Diwar-benn petra e oa kaoz ganeoh a-hed an hent ? »\n34 Chom a rejont dilavar, rag a-hed an hent e oa tabut etrezo da houzoud pehini ’oa ar brasa.\n35 Jezuz a azezas hag a halvas an Daouzeg d’e gavoud. Lavared a reas dezo :\n— « Ma fell da unan bennag beza ar henta, dezañ beza an diweza ha servicher an oll ».\n36 Kemer a reas eur bugel hag e lakaad dirazo. O veza -stardet anezañ être e zivreh e lavaras dezo :\n37 — « An neb a zigemer, em ano, eur bugel evel hemañ, am digemer me va-unan, hag an neb am digemer, n’eo ket me eo a zigemer med an hini e-neus kaset ahanon ».\nDRE ANO JEZUZ\n38 Yann a lavaras dezañ :\n— « Mestr, gwelet on-eus eun dén ha ne zeu ket ganeom o kas kuit an droug-sperejou dre da ano, hag on-eus mired outañ ».\n— « Arabad mired outañ, rag n’eus dén a gement a rafe eur burzud dre va ano, hag a yafe buan da gomz fall diwar va ’fenn.\n40 « An neb n’ema ket a-eneb deom a zo a-du ganeom.\n41 « Piou bennag a roio deoh da eva eur werennad dour, ablamour ma ’z oh diskibien d’ar Hrist, e gwirionez m’hel lavar deoh, ne gollo ket e rekompans ».\n42 « An hini a zo eur skoill evid unan bennag euz ar re vihan a gréd ennon, gwelloh e ve dezañ beza staget ouz e houzoug eur mên-milin, ha beza stlapet er mor.\n43 « Ha ma vez da zorn o tougenn ahanout d’ar pehed, troh anezañ, rag gwelloh eo dit antreal mougn er vuez, ken-toh eged koueza gand da zaou zorn er « jehenn », en tan ne varv ket.\n(44)45 Ma vez da droad o tougenn ahanout d’ar pehed, troh anezañ, rag gwelloh eo dit mond kamm d’ar vuez peur-baduz, eged beza stlapet gand da zaou droad er « jehenn ».\n(46)47 « Ha ma vez da lagad o tougenn ahanout d’ar pehed, tenn anezañ kuit, rag gwelloh eo dit mond born e Rouantèlèz Doue, eged beza stlapet gand da zaou lagad er « jehenn », 48 el leh m’ema ar preñv na varvjiket hag an tan na heller ket mouga. 49 Rag pep dén a zo da veza sallet en tan.\n50 « Eun dra vad eo an holen, med ma teu da goll e zaour, gand petra e vo roet dezañ en-dro ? Ho-pet holen ennoh ha bezit e peoh kenetrezoh ».\nAR WINIERIEN DORFETOUR\n1 Hag e stagas da gomz dezo dre barabolennou :\n— « Eun dén e-neus plantet eur winieg , laket eur harz en-dro dezi, kleuzet eur ’foz ha savet eun douribell. Feurmet e-neus anezi da winierien hag cet kuit.\n2 « Deuet ar mare, e kasas eur zervicher da gavoud ar winierien, da houlenn diganto e lod euz frouez ar winieg. 3 Med ar re-mañ a bakas krog ennañ, a skoas gantañ hag e gasas en e hent gand netra.\n4 « Eur zervicher all a gasas dezo c’hoaz. Hemañ ive o-deus skoet gantañ war e benn ha dismeganset anezañ.\n5 « Unan all a gasas c’hoaz hag hemañ a oe lazet ganto zokén ; ha goude, kalz re all ; lod a oe skoet ganto ha lod all lazet. 6 Ne jome gantañ nemed e vab muia karet. E gas a reas daveto da ziweza kannad, en eur lavared ennañ e-unan : « Douja ’raint va mab ».\n7 « Ar winierien-ze a-vad a lavaras kenetrezo :\n— « Ar pennher eo hemañ, deom, lazom anezañ, hag e vo deom an hèrèz ».\n8 « Kroget o-deus ennañ, e lazet hag e stlapet er-mêz euz ar winieg.\n9 « Petra ’raio mestr ar winieg ? Dond a raio, kas ar winie rien d’ar maro ha fizioud ar winieg e tud all.\n10 « Ha n’ho-peus ket lennet ar pennad-mañ er Skritur ?\n« Ar mên taolet a-gostez gand saverien an ti,\n« hennez eo a zo deuet da veza ar mên-korn ».\n11 « An dra-ze eo e-neus greet an Aotrou, tra estlammuz evid on daoulagad. 12 Hag e klaskent an tu da gregi ennañ, med aon o devoa rag an dud. Intentet mad o-doa eo evito eo e-noa lavaret ar barabolenn-se. Neuze e lezjont anezañ hag ez ejont kuit.\nAN TAILLOU DLEET DA ZEZAR\n13 Kas a rejont d’e gavoud eun nebeud Farizianed ha Saduseaned evid e dapa war gomz pe gomz. 14 Dond a rejont da lavared dezañ :\n— « Mestr, gouzoud a reom ez out eun dén eun ha ne lezez dén da gaoud levezon warnout. Ne zellez ket ouz renk an dud, ha kelenn a rez hent Doue hervez ar wirionez... Hag aotre a zo, pe n’eus ket, da baea talllou da Zezar ? »\n15 Med Eñ, anad dezañ o zrubardèrèz, a lavaras dezo :\n— « Perag e klaskit paka ahanon ? Digasit din eur pez arhant ma welin ! »\n16 Digas a rejont unan dezañ. Neuze e lavaras dezo :\n— « Euz piou eo ar skeudenn hag an enskrivadur ? »\n— « Euz Sezar, emezo ».\n17 Jezuz a lavaras dezo :\n— « Rentit da Zezar ar pez a zo da Zezar, ha da Zoue ar pez a zo da Zoue ».\nChom a rejont souezet braz gand ar homzou-ze.\nADSAO AR RE VARO DA VEO\n18 Saduseaned a zeu d’e gavoud. Ar re-ze a lavar n’eus ket a adsao da veo, hag e rejont outañ ar goulenn-mañ :\n19— « Moizez e-neus skrivet evidom : « Setu eun dén. Ma teu eur breur dezañ da vervel o lezel e wrég, med heb bugale, en a zimezo gand an intanvez hag a zavo lignez d’e vreur ».\n20— « Bez’ e oa seiz breur. Ar henta a zimezas hag a varvas dizhèr. 21 An eil a zimezas gand an intanvez hag a varvas hep lezel bugale. An trede, ar memez tra. 22 Ha ne lezas, hini e-béd euz ar zeiz, bugale war e lerh.\n« Da ’fin an dro, e varvas ive ar wrég. 23 Da vare an dasorh, pa adsavint a varo da veo, da behini anezo e vo-hi gwrég ? Pegwir, o zeiz, o-deus bet anezi da wrég ».\n24 Jezuz a respontas dezo :\n— « Ma faziit, daoust ha n’eo ket ablamour ne anavezit ket ar Skrituriou na galloud Doue ? 25 Rag pa adsaver a varo da veo, ne gemerer na gwrég na gwaz, med heñvel e vezer ouz êlez en Neñvou.\n26 « Ha diwar-benn adsao ar re varo da veo, ha n’ho-peus ket lennet e levr Moizez, e pennad ar « bod entanet », penaoz e-neus lavaret Doue dezañ :\n« Doue Abraham on, Doue Izaag ha Doue Jakob ». 27 N’eo ket Doue tud maro, med Doue tud beo. Fazia a rit a-grenn ».\nAR HENTA EUZ AR GOURHEMENNOU\n28 Eur skrib a dosteas. Klevet e-noa an divizou a oa bet etrezo ha kavet mad ar pez e-noa respontet Jezuz, hag e houlennas outañ :\n— « Pehini eo ar henta euz ar gourhemennou ? »\n— « An hini kenta eo : « Selaou Israël, an Aotrou on’ Doue, n’eus Aotrou e-béd nemetan. 30 Kared a ri an Aotrou da Zoue, a-greiz da galon, gand da oll ene, da oll spered ha da oll nerz.\n31 Hag an eil eo hemañ : Kared a ri da nesa eveldout da unan. N’eus ket brasoh gourhemenn eged ar re-ze ».\n32 Ar skrib neuze a lavaras dezañ :\n— « Mad-tre, Mestr ! Gwir eo ar pez az-peus lavaret : N’ez eus nemed eun Doue, ha n’eus hini all e-béd nemetañ. 33 Kared anezañ a-greiz kalon gand an oll nerz hag an oll spered ha kared an nesa eveldor an unan a dalv muioh eged an oll brovou ha sakrifisou ».\n34 Jezuz, o weled e-noa an dén-ze greet eur respont fur, a lavaras dezañ :\n— « N’emaout ket pell diouz Rouantèlèz Doue ». Ha ne grede mui dén e-béd ober goulennou outañ.\nAR MESIAZ HA DAVID\n35 Jezuz a gomzas hag a gelenne en templ.\n— « Penaoz, emezan, e hell ar Skribed lavared ez eo ar Hrist mab da Zavid ? 36 David e-unan, sklerijennet gand ar Spered-Santel e-neus lavaret :\n« beteg m’am-bo greet euz da enebourien\n37 « David e-unan a ra Aotrou anezañ, penaoz neuze ez eo Mab dezañ ? »\nAn dud, niveruz, a zelaoue anezañ gand plijadur.\n38 En e gelennadurez e lavaras Jezuz :\n— « Diwallit ouz ar Skribed, a blij dezo mond ha dond, gwisket gand saeou kaer, ha beza saludet war ar plasennou ; 39 mond da azeza war ar hadoriou kenta er zinagogou ha kaoud ar renkou kenta er prejou. 40 Debri a reont madou an intanvezed, ha pedennou hir a reont evid beza gwelet : seul rustoh e vo evito ar varnedigez ».\nPROF AN INTANVEZ\n41 Azezet dirag kéf ar provou, e selle Jezuz penaoz e taole an dud peziou mouneiz e-barz, ha kalz re binvidig a daole kalz.\n42 Dond a reas eun intanvez paour hag a lakeas daou bezig. 43 Jezuz a halvas e ziskibien d’e gavoud hag e lavaras dezo :\n— « E gwirionez, m’hel lavar deoh, an intanvez paour-mañ he-deus laket er héf muioh eged an oll dud all. 44 Ar re-ze o-deus laket euz ar pez o-doa da zioueri, med hi he-deus kemeret war he diénéz, ha roet kemend he-doa, kemend a jome ganti da veva ».\n1 P’edo Jezuz o vond kuit euz an templ ; e lavaras dezañ unan euz e ziskibien :\n— « Mestr, sell peseurt mein ! Peseurt savaduriou » !\n2 Jezuz a lavaras dezañ :\n— « Gweled a rez ar savaduriou braz-se ? Ne jomo ket mên war vên anezo. Distrujet e vo pep tra ».\n3 Jezuz a oa azezet war ar Menez Olived dirag an templ. Pèr ha Yann, gantañ a-gostez, a houlenne outañ :\n4— « Lavar deom, pe vare e tigouezo kement-se, ha petra ’vo ar zin ema an oll draou-ze o vond da echui ».\n— « Taolit evez na zeufe dén d’ho touella. 6 Kalz a zeuio en eur gemer va ano hag a lavaro : « Me eo ! » Ha kalz tud a vo touellet ganto.\n7 « Pa glevoh ano euz brezeliou, pe euz kelou a vrezeliou, n’it ket ’ta da gaoud aon. An dra-ze a dle c’hoarvezoud, med ne vo ket c’hoaz ar fin.\n8 « Brezel a zavo, pobl a-eneb pobl, rouantèlèz a-eneb rouantêlèz. Krén-douar a vo e meur a leh, ha kernez. Aze e vo ar penn kenta euz poaniou ar gwilioud.\n9 « Bezit war evez ! Laket e vezoh être daouarn ar varnerien, ha skourjezet er zinagogou. Kaset e vezoh dirag ar houarnourien hag ar rouaned ablamour din-me. Eun testeni a vo aze evito.\n10 « Rag réd eo da genta e vefe embannet an Aviel d’an oll boblou. 11 Ha pa gasint ahanoh evid beza roet ganto n’ho-pet ket nehamañt, en a-raog, evid gouzoud petra da lavared. Med ar pez a vo roet deoh da houzoud d’ar mare-ze, c’hwi henn lavaro, rag n’eo ket c’hwi eo a gomzo, med ar Spered-Santel.\n12 « Ar breur a roio e vreur d’ar maro hag an tad e grouadur. Ar vugale en em zavo a-eneb d’o zud hag a lakaio o hondaoni d’ar maro.\n13 « Kasoni o-do an oll ouzoh ablamour d’am ano, med an hini a zalho mad beteg penn, hennez a vo salvet.\nMEZ HA REUZ SPONTUZ\n14 « Pa weloh eta an heugadenn spontuz  o chom el leh na dle ket beza — ra intente an neb a lenn — neuze ar re a vo e Bro-Judea, dezo tehed d’ar meneziou. 15 An hini a vo war al leurenn-doenn, arabad e vo dezañ diskenn, nag antreal en e di evid kas gantañ tra pe dra. 16 An hini a vo er park, arabad dezañ dond war e giz da gemered e vantell. 17 Gwas-a-ze d’ar gwragez a vo o tougenn pe o vaga en deiziou-ze.\n18 « Pedit evid na zigouezo ket kement-se er goanv. 19 Rag deveziou a enkrez e vo an deveziou-se, evel ma n’eus ket bet o ’far abaoe ar penn kenta euz ar béd krouet gand Doue beteg bremañ hag evel na vo mui.\n20 « Ha ma ’-nefe ket an Aotrou berreet an deveziou-zë, ne vefe saveteet dén e-béd. Med o berreet e-neus ablamour d’an dud santel dibabet gantañ.\n21 « Neuze, ma lavar unan bennag deoh :\n— « Sell ! Amañ ema ar Mesiaz ! Sell ! Aze ema ! » Na gredit ket ! 22 Sevel a raio Kristed faoz ha falz-Profeted. Ober a raint sinou ha burzudou : peadra da zeseo an dud santel o-unan ma vefe posubl. 23 C’hwi eta, taolit evez. Lavaret em-eus deoh pep tra en a-raog ».\n24 « Med en deveziou-ze, goude trubuillou spontuz, e ten-valaio an heol. Al loar ne roio mui he sklêrder. 25 Ar stered a gouezo euz an oabl, hag an neñvou a vrañsello .\n26 « Neuze e vo gwelet Mab an Dén o tond er houmoul gand galloud ha gloar dispar. 27 Kas a raio neuze e êlez da zastum ar re dibabet gantañ euz pevar horn ar béd, euz penn pella an douar beteg penn pella an neñv.\n28 « Kemerit kentel diwar ar wezenn ’fiez. Pa vez deuet tener ar skourrou anezi ha digor an deliou, c’hwi a oar ema tost an hañv.\n29 « Evel-se, c’hwi ive, a-benn m’ho-po gwelet an traou-ze o c’hoarvezoud, gouezit ema Mab an Dén deuet da gichenn, e-tal an nor.\n30 « E gwirionez, m’hel lavar deoh, ne vo ket tremenet ar . rummad tud-mañ, a-barz ma tigouezo an oll draou-ze. 31 An neñv hag an douar a dremeno, va homzou-me ne dremenint ket.\n32 « Med evid ar pez a zell ouz an deiz pe an eur, ne oar dén e-béd, nag an êlez en Neñv, nag ar Mab zokén. N’eus nemed an Tad hag a oar ».\n33 « Diwallit ! Bezit war evez ! Rag n’ouzoh ketpegoulz e vo ar mare.\n34 « An dra-ze a zo heñvel ouz eun dén hag a ya da veaji. Lezet e-neus e di, roet karg d’e zervicherien, ha labour da bep hini, ha gourhemennet d’ar porzier beza war evez.\n35 « Bezit war evez eta, rag n’ouzoh ket pe da vare e tistroio mestr an ti, pe da hanter noz, pe da gan ar hillog, pe diouz ar mintin. 36 Gand aon na zigouezfe a-greiz pep kreiz ha n’ho kavfe kousket.\n37 « Ar pez a lavaran deoh, eo d’an oll hel lavaran. Bezit war evez ! »\n- « Ha bez’ ez oul-le roue ar Juzevien ? ».\n- « Te eo henn lavar ».\n27 Asamblez gantañ, a lakjont daou laer e kroaz unan a-zehou dezañ hag egile a-gleiz. 28 Evel-se e teue da wir komzou ar Skritur-Zakr : « E renk an dorfetourien eo bet laket ».\n47 Mari-Madalen ha Mari mamm Joze a oa o selled e peleh e oa bet laket korv Jezuz.\nAR MERHED EET D’AR BEZ\n1 Tremenet ar zabat, Mari-Madalen, Mari mamm Jakez ha Salome, a brenas louzeier c’hwez-vad, evid mond da valzami korv Jezuz.\n2 Mintin mad, da zeiz kenta ar zizun , ez eont d’ar béz d’ar zao-heol. 3 Hag e lavarent kenetrezo :\n4 Gand eur zell e welont ar mên ruillet a gostez, braz koulskoude an tamm anezañ.\n5 En eur vond tre er béz e welont, azezet en tu-dehou, eun dén yaouank, gwisket e gwenn, hag e oent spontet. 6 Med en a lavaras dezo :\n— « N’it ket da sponta. Jezuz a Nazared emaoh o klask, an hini a zo bet staget ouz ar groaz : adsavet eo da veo. N’ema ket amañ. Setu al leh m’oa bet laket e gorv. 7 Bremañ, it da lavared d’e ziskibien ha dreist-oll da Bèr : « En ho-raog ez a da Vro-Halilea, hag eno c’hwi her gwelo evel m’e-neus lavaret deoh ».\n8 Mond a rejont er-mêz ha tehed pell diouz ar béz rag krena ’reent ha strafuillet e oant. Ne lavarjont netra da zen gand ar spont a oa warno... .\nJEZUZ EN EM ZISKOUEZ BEO\n9 Adsavet da veo diouz ar mintin, da zeiz kenta ar zizun, en em ziskouezas Jezuz da genta da Vari-Madalen, e-noa argaset seiz droug-spered anezi.\n10 Houmañ a yeas da gas ar helou d’ar re a oa bet gantañ hag a oa e kañv hag en daelou. 11 Med o kleved e oa beo hag he-doa-hi e welet, ne grédjont ket.\n12 Goudeze en em ziskouezas en eur stum all de zaou anezo a oa oh ober hent da vond war ar-mêz . 13 Hag ar re-mañ a zeuas da gonta d’ar re all. Int-i kennebeud ne oent ket kredet.\n14 Goude en em ziskouezas d’an unneg p’edont ouz taol hag e rebechas dezo beza bet diskredig ha kaled a galon, ablamour n’o-doa ket kredet ar re o-doa e welet savet a varo da veo.\nAN DISKIBIEN KASET DA BREZEG AN AVIEL\n15 Lavared a reas dezo :\n— « It dre ar béd ar-béz, embannit Kelou Mad an Aviel d’an oll dud. 16 An neb e-no feiz hag a resevo ar vadeziant, a vo salvet. An neb a zinaho kredi a vo kondaonet.\n17 Setu amañ ar zinou burzuduz a vo da heul ar re o-devo kredet : dre va ano e kasint kuit an droug-sperejou. Yezou nevez a gomzint. Kregi a raint en naered, 18 ha goude m’o-defe evet eur poezon marvel bennag, n’o-devo dïêz e-béd. Astenn a raint o daouarn war ar re glañv, hag a re-mañ a wellaio dezo ».\n19 Neuze, an Aotrou Jezuz, échu gantañ e gomz, a oe douget d’an Neñv. Azeza ’reas en tu dehou da Zoue.\n20 Int-i a-vad a yeas da brezeg e pep leh. A-unan ganto e laboure an Aotrou. Hemañ ’roe nerz d’ar Gomz dre ar burzudou a zeue d’he heul.


Sandro Botticelli, Poltred Giuliano de' Medici, graet prestik goude e varv, diwar ur maskl kañvoù.\nPlakenn er Borgo Pinti e Firenze da eñvoriñ ganedigezh Giulio de' Medici (fazi en deiziad avat)\nFioretta Gorini, pe Fioretta del Cittadino (Firenze, XVvet kantved – Firenze, XVvet kantved) a oa serc'h da Giuliano de' Medici, ha mamm da Giulio de' Medici, a deuas da vout ar pab Klemañs VII. Merc'h e oa da Antonio Gorini. Ur berranv eo Fioretta, deuet diwar Antonia pe Antonietta.\nGenel he mab Giulio a reas d'ar 26 a viz Mae 1478, goude muntret e dad Giuliano en Irienn ar Re Pazzi.\nLavaret e veze e oa Fiore a weled er Ritratto di giovane donna, taolenn graet e 1475 gant Sandro Botticelli , war ziskouez er Palazzo Pitti, met n'eo ket hi an hini eo (marteze Simonetta Vespucci, Clarice Orsini, Alfonsina Orsini pe Lucrezia Tornabuoni).\nMarteze eo hi ar vaouez kizellet en Dama col mazzolino e 1475 gant Andrea del Verrocchio, diskouezet er Museo Nazionale del Bargello.\nAdtapet diwar « https://br.wikipedia.org/w/index.php?title=Fioretta_Gorini&oldid=1849658 »


Enlinenn betek 10/06/2021\nEmañ Connor en ospital, etre ar bev hag ar marv goude gwallzarvoud al lenn. Tra m’emañ o labourat diwezhat en noz, e resev Cadi John ur bellgomzadenn a-berzh an edukatour James Rhys, ankeniet goude bezañ gwelet Mia. Kaset eo ur skipail-furch d’ar c’hoadoù e-kichen Blaenau, e-lec’h m’emañ Rhys o chom.\nKaset eo Connor, diouzh e du, da servij prederioù askoridik an ospital. En e gichen, e klask e vamm e lakaat da zistreiñ.\nDon er menezioù e kendalc’h ar polis da glask war-lerc’h Mia. Gwelet a ra Cadi ar grennardez o treuziñ ur wenodenn, ha heuliañ a ra anezhi dre ar gwez. A-benn ar fin en em gav tal-ouzh-tal ar chaseourez hag he freiz.\nHarzet eo Mia ha kaset da Bangor e-lec’h ma vo kemeret e karg. Kuitaat a ra diwezhatoc’h Mia ha Lee pep o c’hell da vezañ goulennataet. Tamm-ha-tamm e tiskloz istor trist ha gwirion an daou vuntr, a-benn ar fin. Daou zen didamall bet lazhet. Buhez tri den yaouank distrujet.


Liester - Wikipedia\n(Adkaset eus Lies)\nAl liester a zo anv ur rumm yezhadurel a arouezier drezañ emeur o komz eus meur a dra pe eus meur a zen.\nEnebet eo ouzh an unander hag ivez ouzh ar strollder a gaver e brezhoneg hag e yezhoù all.\nE yezhoù'zo e vez enebet ouzh an daouder ivez. E brezhoneg e vez merket al liester en anv-kadarn hag er verb. E yezhoù zo evel ar galleg pe ar yezhoù latin e vez merket en anv-gwan hag er ger-mell ivez.\nReizh ha direizhAozañ\nKomz a reer ivez eus liester reizh ha liester direizh. E brezhoneg e lavarer eo reizh al liester merket gant -où pe -ioù (evel hini traoù ha kadorioù, pe gant -ed (evel hini paotred ha plac'hed), pe gant -erien (evel hini kanerien), ha direizh ar re all.\nAdtapet diwar « https://br.wikipedia.org/w/index.php?title=Liester&oldid=1476134 »\nDernière modification le 4 Ebr 2013, à 20:36


Pajenn:Le Clerc - Ma beaj Jeruzalem, 1902.djvu/305 - Wikimammenn\nPajenn:Le Clerc - Ma beaj Jeruzalem, 1902.djvu/305\nc’hardinal de Richelieu… » hag all. Eun histor Frans eo al lever braz.\nDemp breman daved ar bautredigo a wel sklær. Oh ! hola ! Aman ’zo daoulagad beo ! Aman ’zo dremmo hag a ziskoe bean da vugale evuruz. Ar re-man, sur mad, en em zant breman evurusoc’h evit rouane. Ezet eo goud o deuz pelerined Frans brud vad en o zouez, hag e plij d’ê bep gwech o digemer. Ma Doue, petra ’fell d’ac’h ? Evel-se e tle bean kont, pan eo gwir bep gwech e lezer gant al leanez peadra d’ober d’ê eur vad bennak. Gwir eo ive n’heller ket harz d’en em ziskoel madelezus en o c’heñver.\nKen sard ha ken eün eo o lagad, ma c’honeont en eun taul kalon ar Fransizien.\nEur c’hrennard iskiz : Monsik « Maman Sion ».\nUnan anê dreist-holl a chomomp da zellet heb skwizan. Eur bugel named koulskoude, brec’h e-bed d’ean, nemet eun tamm ibilh kigennek, hag heñ berr-berr, a zo e-pign ouz e skoa gle. E dreid zoken a zo gweet eun nebeudig, hag unan anê, an hini kle, a zo hanter baket gant eul lien gwenn, ’vel pa vije goret.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/305&oldid=105447 »\nKemmoù diwezhañ degaset d'ar bajenn-mañ d'an 10 Eos 2017, da 13:47.


Micherioù ar c'hleweled e brezhoneg war Flapakarr\nYoran hag ar chikolad Le Roux\nGoude Diwan : treuzkas ar brezhoneg er familh\nIfig Troadeg a zastum memor Bro-Dreger\nNicolas – Emgleo Bro An Oriant\n20 vloaz : mignoniezh ha karantez...\nSkol Diwan Pornig\nFin ar C'humunioù ?\nPorzh Keroman – An Oriant\nLennegezh – Job an Irien\nPrientiñ ar Redadeg\nGalloudoù lec'hel : hag an demokratelezh ?\nLisa Marine (Breizh ha Porto Rico)\nBernard Coquil – Mestr micherour e ti Gad\nRannvroioù nevez ?\nEmrenerezh e Breizh\nMalizenn ar Redadeg\nJean Ollivro : poent bezañ soñj deus ar mor er vro\n20 vloaz : gant petra hunvreal hiziv hag evit 2030 ?\nYa ! Paper ha dibaper ?\nAn oferenn gant Job an Irien\nDa 20 vloaz, petra ’dalv “labourat” ?\nAndré le Gars - Siñdikalour CFDT\nWar hent an Ankoù\nXavi Pons Domenech, aozer ar “Via Catalana”\nSkrivagnerien yaouank al lise Jean Macé (Lannarstêr)\nNag e Bro-Gembre ? Soñjoù Geraint Jones\nYann-Fañch Kemener : ar c'hanaouennoù diabarzh\nDiv vezegez en Bro-Dreger\nAr Skol-veur Stummañ mistri-skol\nListri an DCNS\nYann-Fañch Kemener : ur familh kanerien\nToull-ar-c'hoad, brezhoneg an natur serret en ur valizenn\nEnergiezh : greun-koad e-lec'h fioul\nEus ar Vro Bagan da Indonezia, bezhinaerien dre ar bed\nDistro-skol e Lise Diwan Karaez\nPleustriñ gant Ar Vro Bagan\nTi Recup Karaez : adimplij e-lec'h distrujañ\nJean-Luc Roudaut, 30 vloaz o kanañ evit an holl vugale\nJakez ar Borgn, kaner ha… furlukin\nKendalc’h : un ti nevez-flamm en Alre\nJean Ollivro : levezon an tren-tizh war ar vro\nYvon Cras, labourer-douar bio\nTiny Feet : peoc’h ha karantez war Eusa\nKarta 2016 ar rannvroioù nevez\nMezeien : efedoù Lezenn Touraine war ar pemdez\nSifroù an distrol-skol e 2015\nAn Nedeleg en Alre\nRoger Abalain : bezañ emren en ti-feurm\nJean Ollivro : an LGV n’eo ket evit an holl\nIstr ar vro, produet e Breizh\nKernitron al Lanneier - Stourm war an dachenn\nLinky - Manifestadeg e Karaez\nKenstrivadeg Filmoù-Chakod 2018\nDont da vevañ e Kreiz Breizh : sell ur maer\nTi-feurm Koad ar Barzh, e Melioneg\nUr radio e brezhoneg 'ba Naoned ?\nSylvain Deron, kelenner war ar skiantoù\nEmgann Gwenediz : ur film da welet e 4D war an draezhenn\nLennadenn testenn ar vazh-test - Redadeg 2018\nAr Redadeg e-kreiz ar mor\nDiskouezadeg kreier an Nedeleg en Ignol\nMiz Mae 1968 : Peter Breton (sell ur beleg)\nBrest 2012, bigi, binioù, krampouezh, Miss France hag all !\nRedadeg 2012 evit ar brezhoneg\nMediaoù e brezhoneg war internet\n20 vloaz : ul lojeiz gant ar vignoned !\nAi’ta – Galv ar brezhoneger diwezhañ\nMuioc'h a emrenerezh e Breizh ?\nMont e brezhoneg gant e urzhiataer : ha posupl eo ? Na talvoudus ?\nAr Redadeg 'ba bro An Oriant\nRoad-trip 'ba Plougerne gant Goulc'han Kervella\nAr Redadeg e-kreiz an noz\nThierry Magot, penn-breton ha muzulman\nSkol Gouren Gwened : war-gresk bepred\nDarvoudoù kriz : penaos kelaouiñ an dud ?\n'Blam da betra studial brezhoneg ?\nSkolaj Diwan Gwened : petra ’soñj gant ar skolijidi ?\nNelly Blanchard, kelennerez-enklaskerez en UBO\nLoc'hañ ar Redadeg e Kemper\nMiz Mae 1968 : Jef Philippe (ur priz da baeañ ?)\nMiz Mae 1968 : Liseidi Diwan (petra chom 50 vloaz war-lerc'h)\nOstaleri ar galon vat : n'eo ket echu ganti !\nImmaculada Fabregas, kelennerez katalaneg\nC'hoariva La Obra : al liamm\nBrezel gant SICA Kastell-Paol\nManifestadeg "Deomp De'i" : 12 000 den e Kemper !\nTele, tablezenn, pellgomzer godell (gg)\nCoïc – Kafe ar vro !\nIvonig Merdy – Coop Breizh an Oriant\nDistillerie des Menhirs – C'hwezh vat an aval\nAtantoù : kreskiñ, an hent nemetañ da badout ?\nBrezhoneg en Henbont\nTomm an ti, koad hepken !\nRejin Gwilhamod – Bevañ e Breizh\nTi ar Vevoniezh – Rosko 1 (istor)\nTele, tablezenn, pellgomzer godell\nAet eo Céline Soun da Anaon...\nYann Tiersen, soniñ Eusa hag ar brezhoneg…\nSant-Gwenole, bag dre-lien mod-kozh... ha mil-micher !\nTi ar Vevoniezh – Rosko 2 (pesklenn)\nTi ar Vevoniezh – Rosko 3 (studial)\nC'hoarioù koad gant Marcel Nohaic\nManifestadeg - Evit ma chomo bev hor yezhoù\nDielloù Yann-Fañch Kemener er Morbihan\nUn devezh war Eusa – Yann Tiersen & Tiny Feet\nFlapakarr, un heuliadenn nevez e brezhoneg (VF)\nFlapakarr, un heuliadenn nevez e brezhoneg (VB)\nWar Amazon Prime e galleg, war Brezhoweb e brezhoneg (VF)\nWar Amazon Prime e galleg, war Brezhoweb e brezhoneg (VB)\nProduour (Micherioù ar c'hleweled) - VF\nTeknisian ar c'hleweled (Micherioù ar c'hleweled)\nRener ar gomedianed (Micherioù ar c'hleweled)\nSevener (Micherioù ar c'hleweled)\nManifestadeg e Gwengamp evit ar brezhoneg ! (VF) - Brezhoweb\nManifestadeg e Gwengamp evit ar brezhoneg ! (VB) - Brezhoweb\nUn eil lise Diwan e Breizh digoret e Gwened\nInauguration du lycée Diwan de Vannes (VF) - Brezhoweb\nKenemglev Stad-Rannvro war ar brezhoneg hag ar gallaoueg (2022-2027)\nEil koulzad Flapakarr : An traoù kuzhet a-dreñv ar c'hamera !\nFlapakarr Micherioù - Jean-Mai ijinour ar son\nLañset eo miziad ar brezhoneg 2022 e Pleuwigner !\n6 munud gant Ahez - Eurovision 2022-\nBrezhoweb a ginnig deoc'h ober anaoudegezh gant micherioù ar c’hleweled a-drugarez d'an heuliadenn "Flapakarr". Liesseurt eo ar micherioù-se, hag alies dianav d'ar re yaouank. Petra eo ur sevener, ur skoazeller war ar seveniñ, un ijinour war ar son, ur c’homedian, etc.\nSkipailh Flapakarr a zispleg deoc'h an dra-se, gant Gwenael Oillo (skoazeller war ar seveniñ), Avel Corre (kensevener), Laors Skavenneg (kensevener ha rener ar gomedianed), Yann-Herle Gourvès (komedian) ha Gweltaz Foulon (ijinour war ar son).


Pesk-arc'hant - Wikipedia\n(Adkaset eus Pesk-arc’hant)\nUrzhad : Thysanura\nKerentiad : Lepismatidae\nGenad : Lepisma\nSpesad : saccharina\nAr pesk-arc'hant (Lepisma saccharina) zo un amprevan ouesk ha diaskell en em blij en deñvalijenn. Tapet en deus an anv boutin-se diwar liv gris e gorf. Bevañ a ra ar pesked-arc’hant diwar an hidratoù karbon evel ar sukr pe an ampez. Alese o anv skiantel (gresianeg : saccharos, sukr).\nEn urzhad an Thysanura emaint ha bez' ez eus anezho abaoe 300 milion a vloavezhioù.\n4 Metoù bevañ\nE-tro ur santimetr hed eo ar pesked-arc’hant, hep kemer e kont hirder o izili. Hir eo o spegoù, neudennek. Treid o deus war daou, tri, pe pevar eus o izili. Dont a ra skedoù metalek o c’horf eus ar skantoù arc’hant en em zispak en-dro dezho goude o zrede muzadenn.\nDiorren[kemmañ | kemmañ ar vammenn]\nPevar miz a ya gant ur pesk-arc’hant evit dont d'e vent gour da nebeutañ. Diouzh e endro bevañ e c’hall e gresk gour padout betek tri bloaz avat. Gant gwrez ur gambr e c’hall dont d'e vent dindan bloaz. Bevañ a c’hall ober e kement lec’h zo, etre daou hag eizh vloaz. E-tro eizh gwech e vo muzet gant ur pesk-arc’hant a vev e vuhez penn-da-benn. Dre ma kresk dizehan e c’hall muzañ peder gwech ar bloaz avat. Dozviñ a c’hall ar barez e-tro ur c’hant vi bennak pa vez ar wrez war-dro 25° pe 30° Celsius. Dre vras e vo dozvet e frailhoù pe war tammoù paper. N'hall ket ar pesked-arc’hant gouennañ en un endro sec’h ha yen.\nEmvagañ[kemmañ | kemmañ ar vammenn]\nAn danvezioù enno polisakaridoù, evel desktrin an danvezioù pegus, a ya d'ober ar boued a blij ar muiañ d'ar pesked-arc'hant : ar peg, keinoù al levrioù, al luc’hskeudennoù, ar sukr, ar blev, ar c'henn hag al lastez. Diouzh an tu all, ne raint ket fae kennebeut war danvezioù evel ar c’hoton, al lin, ar seiz hag ar gwiennoù kalvezadel pe war an amprevaned marv pe an ezrelegenn o deus taolet o-unan zoken.\nE-pad mareoù kernez en em daolint war an danvezioù ler ha produioù savet diwar gwiennoù kalvezel. Gouest int da zioueriñ boued e-pad meur a viz, hep tamm gwall ebet evit e gorf.\nMetoù bevañ[kemmañ | kemmañ ar vammenn]\nEvel an Thermobia domestica e vev ar pesked-arc’hant e tiez-annez an dud. Kavet e vezont dindan ar yenerezioù, pe er privezioù tomm ma c’hallont bezañ degemeret e frailhoù pe c’haranoù al leur. Krignat levrioù, palennoù ha gwiadoù a blij dezho. Gwelloc’h eo ar meteier tommoc’h gant an Thermobia domestica avat ha kavet e vezont er poperezhioù m'en em vagont diwar ar bleud, ar bara ha produioù loenel all a c’hallont kavout.\nUr pesk-arc’hant (Lepisma saccharina) hep e skant na zeuont ket war wel a-raok e drede muzadenn.\nAbalamour d'o boazioù noz, n'eus ket re bell zo ma ouzer eus doareoù en em barañ ar pesked-arc’hant. Redek-diredek a ra ar par hag ar barez a-hed ar paradur. Leuskel a ra a par ur gapsulenn had goloet gant ur gwiad tanav. Dastum a ra ar barez ar gapsulenn evit engehentiñ.\nEnebourien[kemmañ | kemmañ ar vammenn]\nEnebourien naturel ar pesked-arc’hant eo ar garlostenned (Forficula auricularia).\nDizober[kemmañ | kemmañ ar vammenn]\nDaoust d'ar reuzioù degaset gant ar pesked-arc’hant bezañ dister e vez sellet outo evel ouzh amprevaned noazus. Ha pa lakaont doñjer da sevel e tud zo, n'o deus tamm levezon ebet war yec’hed an dud. Er savadurioù n'hall ar pesked-arc’hant bevañ nemet e metoù mouest gant frailhoù. Ma yac’haer an en-dro, ez eont da get. gant doreaoù all e c’haller kaout an dizober anezho evit ur frapad ivez :\nUr meskaj boraks ha sukr war hanter a ya d'ober danvez marvus evit ar pesked-arc’hant.\nC’hwezh un dileizhenn holenoù amoniak a zlefe argas a rpesked-arc’hant dindan 24 eurvezh.\nEvit pakañ pesked-arc’hant e c’haller strinkañ plastr war un tamm danvez koton gwenn h lakat anezhañ en ur c’horn nepell eus toull kuzh ar pesked-arc’hant.\nUn doare aes all da bakañ pesked-arc’hant eo lakaat un aval-douar rasklet war ur plad e-kichen toull ar pesked-arc’hant. En em stlejañ a raio an amprevan betek an aval-douar evit debriñ. Ar mintin da-heul e vo tu da zastum an aval gant an amprevan e-barzh.\nSilverfish Factsheet eus ar Virginia Polytechnic Institute and State University\nSilverfish Extermination war Do It Yourself Pest Control\nKinnig a ra Wikispesad muioc’h a ditouroù war:\nAdtapet diwar « https://br.wikipedia.org/w/index.php?title=Pesk-arc%27hant&oldid=1638887 »\nKemmoù diwezhañ degaset d'ar bajenn-mañ d'an 16 Ebr 2015, da 14:53.


Post labour Kazetenner / Kazetennerezh\nDeiziadoù CDD - erlerc'hiañ an ehan-labour\nLec’h Sant Nigouden pe en ur radio all\nImplijer Brudañ Ha Skignañ\nKefridi Bezañ e karg deus an abadenn doereioù « Keleier ar Vro » savet gant skipailhad kazetennerion Brudañ ha Skignañ, skignet war Radio Bro Gwened, Radio Kreiz Breizh, Arvorig FM, Radio Naoned ha Radio Kerne. Kinnig an abadenn, sevel ha frammiñ an atersadennoù. Labourat abred da vintin ha d’an dibenn-sizhun. Stummadur diabarzh ha diavaez. Post-labour staliet e Radio Kreiz Breizh e Sant Nigouden pe en ur radio all (Pondi, Landerne, Ploneis)\nDoare den Brezhoneg komzet ha skrivet (live C1). Bezañ aes gant an urzhiataer (heuliadenn Office, Audacity, Reaper...). Skiant-prenet e bed ar radio hag ar c’hazetenniñ degemeret mat. Deraouidi degemeret mat ivez. Bezañ emren ha labourat a-skipailhad. Gopr hervez emglev ar gazetennerion. Bout an aotre-bleniañ hag un oto. Kas ur CV hag ul lizher\nMont e darempred gant bhs.radiobreizh@gmail.com Erwan Blanchard : 06 76 62 66 36\nFichenn bet kemmet d’an 2020-03-13 16:42:48


Praksinoskop - Wikipedia\nAr praksinoskop zo ur c'hoariell bet ijinet gant ar Gall Charles-Émile Reynaud (1844-1918) e 1877 dre wellaat ar zoetrop, bet ijinet e 1834 gant ar Saoz William George Horner.\nUr "meneg enorus" en devoe ar c'hoariell en Diskouezadeg Hollvedel a voe dalc'het e Paris e 1878, ha berzh a reas er c'henwerzh.\nEus an henc'hresianeg πραξι- praksi- "obererezh" ha σκοπεῖν skopein "arselliñ" e teu ar ger praksinoskop, a dalvezfe kement hag "arselliñ un obererezh" eta.\nUr praksinoskop banner, 1882\nEvel ar zoetrop ez eo diazezet ar praksinoskop war anadenn dreistpad al luc'hsae.\nSavet eo diwar ur granenn gwisket he zu diabarzh gant un heuliad skeudennoù ; e-lec'h faoutoù toullet a-zerc'h war kostez ar granenn ez ijinas Charles-Émile Reynaud staliañ melezourioù e diabarzh ar granenn ivez, e-tal ar skeudennoù.\nPa dro ar granenn d'an tizh mat e weler ur melezour hepken hag ar skeudennoù o tibunañ warnañ. Dre-se e weler ur skeudenn-vev, spisoc'h ha skedusoc'h eget an hini a vez roet gant ur zoetrop.\nE 1889 e krouas Charles-Émile Reynaud an Théâtre Optique ("ar C'hoariva optek"), a zo ur prakisnoskop a c'hall bannañ heuliadoù hir a skeudennoù-bev war ur skramm. En e sal e c'hallas an ijinadenner diskouez tresadennoù-bev bet graet gant an dorn.\nBuan avat ez eas an Théâtre Optique e-maez ar c'hiz, en abeg da luc'hvanner filmoù Auguste ha Louis Lumière.\nE kreiz an XXvet kantved, e 1956, e voe embannet evit ar vugale ur bladenn sonerezh kevret gant ur praksinoskop.\nUr melezour 16 tal dezhañ a veze staget ouzh ahel an troer-pladennoù, hag a droe kentizh ganti (78 tro bep munutenn) ; e-kreiz ar bladenn e oa ur mell liketenn warni un heuliad a 16 skeudenn, ha pa selled ouzh ar melezour e weled un dresadenn-vev a glote gant ar ganaouenn.\nEr bloavezhioù 1960 e voe degaset an ardivink-se, anvet The Red Raven Magic Mirror ("Melezour-hud ar Vran Ruz"), e Japan hag en Europa (Teddy e Bro-C'hall hag en Izelvroioù, Mamil Moviton en Italia, hag all).\n"La rosace magique"\n"Le singe musicien"\n↑ Breou ar praksinoskop, 1877 (fr)\n↑ Retro Thing: Red Raven Animated Records (en)\nPraksinoskop : North Carolina School of Science and Mathematics (en)\nPraksinoskop : Kenyon College Department of Physics (en)\nAdtapet diwar « https://br.wikipedia.org/w/index.php?title=Praksinoskop&oldid=1977384 »


Pajenn:Marrec - Doctrin ar guir Gristen.djvu/18 - Wikimammenn\nPajenn:Marrec - Doctrin ar guir Gristen.djvu/18\noc’h heullia mâd lezen Doue ; var va guinou, evit rei da gompren penos e tlean ober gant joa profession eus va feiz, difen lezen va mæstr divin dirac ar re a ra goab anezi ha caout ato plijadur o parlant a Zoue ; var va feultrin, evit disquez penos e tlean imprima lezen Doue doun em c’halon hac he heullia a boent-da-boent. Credi a ran, ô Jesus, eo ho comzou a glêvan ; mæs petra servicho d’în-me beza credet, ma na gonforman quet va buez d’am c’hreden ? petra servicho d’în-me beza bet ur feiz crên, ma n’am eus quet græt a œuvrou-mâd ? An drouc sperejou ive a gred, ha cousgoude a souffro eternelamant !… O Doue, pebes diffaranç etre maximou hoc’h Aviel ha va buez ! O Jesus, ne antreit quet e barnidiguez gant ho servicher paour ! Credi a ran, mæs roit d’în an nerz hac ar gourach da bratica-mâd ar pez a gredan !…\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/18&oldid=100365 »\nKemmoù diwezhañ degaset d'ar bajenn-mañ d'an 27 Meu 2017, da 13:56.


Eil sizunvez ar Horaiz - Le Diocèse de Quimper et Léon\nAccueil - Foi et culture bretonne – FEIZ - Aviel an deiz – Évangile du jour en breton - Eil sizunvez ar Horaiz\nEil sizunvez ar Horaiz\nEuz an 28 a viz C’hwevrer d’ar 6 a viz Meurz 2021\nEil sul ar Horaiz\n37 « Na varnit ket, ha ne viot ket barnet.\n« Na gondaonit ket, ha ne viot ket kondaonet.\n38 « Roit, hag e vo roet deoh : eur muzuliad leun-chouk, stardet, hejet, leun-barr, a vo skuillet deoh en ho tavancher ; rag diouz ar muzul a vuzullit gantañ evid ar re all, e vo muzuliet deoh d’ho tro.\nMerher 3 a viz Meurz, Gouel Sant Gwenole, abad Landevenneg,\n— « Ahanta ! Ha ni hag on-eus dilezet pep tra evid mond d’az heul, pehini e vo ol lod-ni ?\n28 Lavared a reas Jezuz dezo !\n29 « Ha da gement hini dilezet gantañ tiez, breudeur, c’hoarezed, tad ha mamm, bugale pe barkeier, abalamour d’am ano, e vo roet kant kwech muioh dezañ, hag e-no da lod ar vuhez peurbaduz.\n30 Kalz euz ar re genta a vo da ziweza, ha kalz euz ar re ziweza a vo da genta ».\n19 « Bez’ e oa eun dén pinvidig, gwisket gand mezer moug ha lin fin, hag a veze chervad gantañ bemdez.\n20 « Bez’ e oa ive eur paour-kêz, Lazar e ano, a veze e toull an nor, war e hourvez, e gorv goloet a houliou. 21 C’hoant e-nefe bet da gavoud e damm boued diwar ar péz a goueze diouz taol an dén pinvidig, med ar chas eo kentoh a zeue da lipad e houliou.\n22 « Hogen, mervel a reas ar paour-kêz, hag e oe douget gand an Êlez war gerhenn Abraham.\nMervel a reas ive an dén pinvidig, hag e oe laket er béz.\n23 « O veza e bro an anaon, gwasket gand an tourmanchou, e savas e zaoulagad, hag e welas euz a bell Abraham ha Lazar tostig-tost outañ.\n24 Hag eñ da youhal :\n— « Abraham, va zad, béz truez ouzin ! Kas Lazar da zouba bég e viz en dour, evid distana din va zeod, rag poaniou kriz a ziwaskan e kreiz an tan-flamm-mañ ».\n25 « Respont a reas Abraham :\n— « Va mab, béz soñj : resevet ’peus da lod eùrusted e-pad da vuhez, ha Lazar e lod a boaniou. Bremañ, ez eo-eñ frealzet amañ, ha te, gwasket.\n26 « Ouspenn-ze, etre c’hwi ha ni, ez eus bet lakeet eun toull-don, kén na hell ket ar re a garfe na tremen a-hann evid mond d’ho kaoud, na tremen alese evid dont d’or haoud ».\n27 — « Neuze, va zad, eme an dén pinvidig, goulenn a ran diganit, kas Lazar da di va zad din-me ; 28 pemp breur am-eus, evid rei dezo da houzoud penaoz ema kont amañ, evid ma ne zeuint ket, int-i ive, el leh-mañ a dourmanchou.\n29 « Respont a reas Abraham :\n— « Bez’ o-deus Moïzez hag ar Brofeted, n’o-deus nemed selaou anezo ».\n30 — « N’eo ket, Abraham va zad, eme adarre an dén pinvidig, med, ma teu unan bennag euz a douez ar re varo, e troint ouz Doue ».\n31 Respont a reas Abraham dezañ :\n— « Ma ne zelaouont na Moïzez, nag ar Brofeted, ha goude ma savfe unan bennag a-douez ar re varo, ne gredfent ket ennañ ».\nMz 21, 33-43.45-46\nLavared a ree Jezuz d’ar Veleien-Vraz ha da Re Goz ar Bobl :\n33 « Selaouit ar barabolenn-mañ :\n« Planta eur winïeg a reas eur penn-tiègèz. Lakaad a reas eur harz en-dro dezi, kleuza enni eur presouar, ha sevel eun tour. Goude-ze, e roas anezi diouz feurm da winierien, hag ez eas da veaji.\n34 « Pa zeuas ar mare da gutuill ar rezin, e kasas servicherien d’e winierien evid kaoud diganto frouez ar winieg. 35 Med kregi a reas ar re-mañ en e zervicherien, skei gand unan, laza unan all, ha stlapa mein ouz an trede.\n36 « Kas a reas ar penn-tiegez servicherien all c’hoaz, niverusoh eged ar re genta. Ha d’ar re-mañ, e rejont kemend-all.\n37 A-benn ar fin, e kasas dezo e vab, en eur lavared :\n— « Doujañs o-do ouz va mab ».\n38 « Med o weled ar mab, e lavaras ar winierien kenetrezo :\n— « An heritour eo hemañ. Deom dehi ! Lazom anezañ, hag e vo an heritaj deom-ni ».\n39 « Paka krog a rejont ennañ, taoler anezañ er-mêz euz ar winieg ha laza anezañ.\n40 « Ahanta ! Pa zeuio mestr ar winieg, petra a raio d’ar winierien-ze ? »\n— « Kas a raio an dud fallagr-se d’eur maro kriz ; hag e roio ar winieg diouz feurm da winierien all, ma roio ar re-mañ dezañ ar frouez en o amzer ».\n— « N’ho-peus ket lennet biskoaz er Skrituriou ?\nDeuet eo ar mên taolet kuit gand ar re a zave ti,\nda veza ar mên-korn :\nKement-se eo labour an Aotrou,\nhag eun dra vurzuduz eo evidom !\n43 Abalamour da-ze, e lavaran deoh : tennet e vo diganeoh Rouantèlèz Doue, evid beza fiziet en eur bobl hag a raio dezi taoler frouez ».\n45 O kleved e barabolennou, eh intentas ar Veleien-Vraz hag ar Skribed, e oa diwar o fenn eo e-noa komzet Jezuz. 46 Klask a rejont tapoud krog ennañ, med aon o-doa, rag an dud a gemere anezañ evid eur profet.\n11 — « Eun dén a oa dezañ daou vab. 12 Lavared a reas an hini yaouanka d’e dad :\n13 « Eun nebeud deveziou goude, dastumet gantañ e oll beadra, e kerzas ar mab yaouanka d’eur vro bell, hag eno e foetas e arhant o rén eur vuhez diroll.\n14 « Foranet gantañ kement e-noa, e tigouezas eur gernez vraz war ar vro, hag e krogas an diénéz ennañ ive. 15 Hag eñ en hent, ha mond da vevel gand eun dén euz ar vro, hag e oe kaset gand hemañ da ziwall ar moh en e barkeier.\n16 « C’hoant a-walh e-nefe bet da garga e gov gand ar hlosou a zebre ar moh, med dén e-béd ne roe anezo dezañ.\n20 « Sevel a reas eta, ha mond da gaoud e dad.\nPell e oa c’hoaz, pa welas e dad anezañ, hag e oe rannet e galon. Redeg a reas an tad da vriata e vab, ha da bokad dezañ.\n25 «Hogen, bez’ e oa ar mab hena er park. En eur zond d’ar gêr, dre ma tostae ouz an ti, e kleve trouz soniou ha dañsou.\n26 Gelver a reas unan euz ar vevelien, hag e houlennas outañ petra a oa o c’hoarvezoud.\n— « Va mab, te zo dalhmad ganin, ha kement tra am-eus, a zo dit. 32 Med réd e oa ober fést ha beza laouen, rag ar breur-ze dit a oa maro, hag ez eo beo adarre ; kollet e oa, hag ez eo adkavet ».


EMGLEV AN TIEGEZHIOÙ - E linenn istorel Breizh.\nGouel Maria Hanter Eost e Bodiliz\nBep bloaz d’an Hanter-Eost e vez lidet un Oferenn e Bodiliz, da zek eur hanter. E brezhoneg e vez an holl gantikoù hag al lennadennoù. Ar peurrest a vez an hanter anezhañ e galleg. Mat eo en em gaout abred rak leun-barr e vez an Iliz d’an Oferenn-se. War don “Itron Varia ar Porzhoù” eo […]\nBrezhoneg war bep tachenn,\nFilmoù dre internet mod VOD\nFilmoù e brezhoneg : http://www.breizhvod.com/ Filmoù e galleg a spered kristen : http://www.sajedistribution.com/boutique/vod/\nRitual Badeziant ur bugel pe veur a hini\nRitual Badeziant da bellgargañ AMAÑ. Aes e vo kemm an destenn hervez an dibaboù a c’heller ober er ritual.\nBep trede sul miz Gouhere e vez pardon santez Perounel e Plouzeniel (Leon). Prosesion hag Oferenn a vez, ha goude Kig ha fars (n’eo ket dav lakaat e anv) ha c’hoarioù (kilhoù kozh da skouer).. Gwechall e veze da Sul an Drinded hervez levr Mikael Madeg war feunteunioù bro-Leon. Hervez Turiav ar Menteg er «Goueler […]\nKannadig Imbourc’h 101 : Ar Gristenien eo ar Juifed nevez.\nDa heul “censure” pennadoù Emglev An Tiegezhioù gant an “Agence Bretagne Press”, Da heul berzhididgezh ouzh stalig Emglev An Tiegezhioù e gouel sañset ‘broadel’ ar brezhoneg e Langoned, Da heul berzhidigezh izili zo e Kamp emren Plougastell, ha, war ar marc’had , Broudig o lakaat an hu warnomp da heul Françoise Morvan, da heul gouennlazh […]\nE pep degouezh ez eo mantrus un IVG eme Simone Veil.\n“mantrus”, ha marvus evit ar c’hrouadur, gant heuliadoù a-bep seurt war yec’hed kprfel, bredel ha kantaezel ar vamm… hag an tan ivez,… hag ivez war ar vugale a zo pe a vo ganet en tiegezh-se. http://tempsreel.nouvelobs.com/politique/20170630.OBS1430/verbatim-l-integralite-du-discours-de-simone-veil-du-26-novembre-1974-sur-l-ivg.html Siwazh, ez eo kresket an diforc’hadoù-bugale eus 60.000 da 220.000 bep bloaz gant al lezenn he deus lakaet votiñ. […]\nMiz Gouhere gant Tiegezh Santez Anna\nPardon santez Anna Tro-Aon\nAr Pardon a vez d’ar Sul kentañ a viz Gouhere da 10 eur 30, e mervent parrez an Ospital-Kamfroud. En ur chapel nevez e vez lidet, bet savet e 1950. Goude an Oferenn e vez ur brosesion hir a-walc’h da vont d’an aod dre ar “rue du Nerhu”, da lavarout eo “Straed an Erv”, rak […]\nTro Breizh : ur chabistr e brezhoneg\nhttp://feiz-ha-breizh.blogspot.fr/ Poent eo lakaat e anv evit an Tro Breizh !\n100vet Beilhadeg evit ar Familh e Karaez d’ar Gwener 07/07\nA-berzh: Beilherien Karaez <veilleurs.carhaix Mignoned ker Na dermit ket o treuzkas ar c’hemenn-mañ mar plij… adalek 20e30 da 22e00 Plasenn La Tour d’Auvergne e Karaez Ken ar Gwener 7 a viz Gouere (digwener penn sizhun), * ONLRJJJ ** « Ar gened, moarvat, ne gas ket an dispac’hioù. Met dont a ra un deiz m’o deus […]\nGeriadur bras F. Favereau en linenn\nUr vengleuz ouzhpenn a dalvoudegezh vras a lakomp ivez er rann ‘brezhoneg-studi’. http://geriadurbrasfavereau.monsite-orange.fr/page-561e75fddd9f1.html\nKantik Sant Alar Plouzeniel\nAr c’hantik a vez kanet war don «Pegen Kaer ez eo mamm Jezuz» (a zeu diwar «kan bale Arzhur») Diskan : 1. En Neñvoù ha war an douar Meuleudi, hag enor ha gloar, ha mil bennozh da Sant Alar. 2. Morse Sant alar ne vanke e-kreiz e labourioù, bemde da ginnig e boan da Zoue. […]\nKantik Sant Yann Vadezour Logonna-Daoulaz\nD’an trede Sul a viz Mezheven e vez ar Pardon, da 10e 30. War don Kantik Sant Erwan “Nann n’eus ket ur sant” Diskan : Jezuz e-unan, Jezuz hen lavar : Sant Yann Vadezour n’en deus ket e bar (bis). 1. An ael Gabri-el da Zakari-as a annons ur mab a vo santel bras (bis). […]\nEmvod bloaz hon Emglev\nAn emvod-bloaz hervez lezenn a vo dalc’het evel boaz e Kergreven Trelevenez d’ar Sul eus Kan al Loar : 10e 30 oferenn divyezhek e Sant Houardon Landerne 12 e Pred e Kergreven 14 e Emvod reoliek : renta-kont an oberiantizoù : goulennoù, raktresoù, dilenn tud evit ar c’huzul-ren. 16e dibenn an emvod. 17e evit ar […]\nGouel Yann er Feunteun Wenn, Plougastell\nUn “Devezh e brezhoneg” aozet gant “Re diwar ar maez” D’ar sadorn 24 a viz Mezheven an hini e vo ar bloaz-mañ. 3 eur : pourmenadenn gant Saïg Jestin , war ar c’hleuzioù… 4 eur : dastum patatez, sevel ur bern keuned, charreañ foen gant ul loen-kezeg 4 30 : Gouren (divyezhek avat) 7e 30 […]\nDaskor en deus ezhomm skoazell\nUn tiig-embann eo Daskor embann a ra oberennoù klasel e brezhoneg e stumm levrioù kempennet brav ha marc’had mat. Ezhomm en deus da vezañ sikouret : Roll an 19 levr moullet dija : http://www.daskor.bzh/fr/node/1465 en o zouez adembannadur mestr-oberenn Yann-Bêr Kalloc’h er yezh unvan… “War an daoulin”, evit 8 euro nemetken ! Sikouromp a galon […]\nGenealogiezh e brezhoneg\nGant Geneanet ez eus moaien da gaout an traoù e brezhoneg : a-walc’h eo kemm ar yezh war an URL : lakaat br e plas fr. da skouer : http://gw.geneanet.org/alaincarre?lang=br&pz=alain+roland+edouard&nz=carre&ocz=0&p=herve&n=grall http://gw.geneanet.org/alaincarre?lang=fr&pz=alain+roland+edouard&nz=carre&ocz=0&p=herve&n=grall http://gw.geneanet.org/alaincarre?lang=es&pz=alain+roland+edouard&nz=carre&ocz=0&p=marie&n=croguennec aze zo spagnoleg\nEvit sikour ur raktres e Traonienn ar Sent\nGwerzh ul livadur evit sikour ur raktres e Traonienn ar Sent. http://feiz-ha-breizh.blogspot.fr/2017/05/gwerzh-ul-livadur-evit-sikour-ur.html\nUr c’helou trist eo. Ar gevredigezh “Mignoned ar Brezhoneg“, aozerien Gouel Broadel ar Brezhoneg, ne anavezont ket o mignoned. Da “Vignoned ar Brezhoneg” e lavaromp ez int faziet : ne fell ket dezho bezañ mignoned ganeomp daoust ma-z omp-ni mignoned d’ar brezhoneg abaoe 1947. Evit ar wech kentañ en istor EAT eta ez eo berzet […]\nPreder, Stourm "Pro Life",


Pajenn:Marigo - Abrege eus an Aviel.djvu/20 - Wikimammenn\nPajenn:Marigo - Abrege eus an Aviel.djvu/20\nquellies a bec’het, hac a so exposet da quelliez a zanger ?\n2. P. Ret eo ober pinigen, mæs petra a dleàn-me da ober evit quemense ?\nRenoncit d’ar pec’het ha d’an occasionou a ell ober deoc’h e gommeti ; labourit da vortifia ho coal inclinationou ; grit œuvrou mad evit repari an drouc hoc’h eus grêt hac ar goal exempl hoc’h eus roet ; en em abstenit muya me ellot eus ar plijadurezou permetet en intantion da satisfia evit ar plijaduriou difennet hoc’h eus quemeret. Pratiquit ar vertuziou control d’ar viçou da bere hoc’h bet sujet.\nUr binigen excellant eo c’hoas souffr gant patiantet hac a galon vad an afflictionou, ar c’hollou, ar c’hroasiou a zigouez gueneoc’h. Ur binigen vad eo anduri gant resination da volonte Doue ar boan a santit en hoc’h etat, en ho tieguez, en ho labour, oc’h offri ar boan-ze da Zoue evit satisfaction eus ho pec’hejou.\nEvit en em excita da ober pinigen,\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/20&oldid=94377 »\nKemmoù diwezhañ degaset d'ar bajenn-mañ d'an 28 Her 2016, da 17:46.


Oubliés et trahis\nE 1941, tost da 70 000 soudard eus an arme drevadennel a zo bac'het er Frañs, e kampoù prizonidi staliet el lodenn dalc'het. Miliadoù anezho a oa e Breizh, e Kemper, Roazhon hag a rannadoù bihan un tamm e pep lec'h war ar maez. Adalek 1943 en (...)\nO seizh posubl\nE 1997 evit arwech kentañ e kase ar gevredigezh Diwan skolidi d’ar vachelouriezh. Alan, Bleuenn, Maela hag ar re all a zo tost tregont vloaz hiziv. Petra o deus graet ha petra a fell dezho ober gant ar yezh a zo bet fiziet enno.\nPoltred un ergerzherez eus ar bloavezhioù 30, aet da zizoloiñ Maouritania.\nMr le rabbin\n11 vloaz 'zo eo Haim Korsia rabin e kêr Reims. Reiñ a ra eus e amzer, gant kalon, evit bevañ gant an holl re a gav war e hent. Fentus, flemmus alies, bevañ a ra evel ma c'hoarzh gant kalon dizaon ha kalz a hardizhegezh. Prezegenner a youl (...)\nMunutenn hanter Charlez ar Gall\nCharlez ar Gall eo bet mouezh Breizh ar brezhoneg er skingomz ha goude-se er skinwel etre 1958 ha 1973 hag addegaset en deus lorc'h o yezh d'ur rummad a-bezh a vrezhonegerien. Diazezet eo ar film war un atersadenn hir bet graet e 2003 gant Paolig (...)\nAet eo Christophe de Ponfilly da heul ar c'homandant Masoud, adalek e stourm a-enep an alouberien soviedel, a-enep an dalibaned betek e zrouklazh d'an 9 a viz Gwengolo 2001. Ur film arouezius, talvoudus ha hoalus.\nLe voyage exploratoire\nCatherine De Grissac\nAbaoe m'eo distro ar peoc'h e Bosnia-ha-Herzegovina ez eus kalz a repuidi politikel er Frañs a zo bet oc’h ober un dro d'o bro orin. Edim, Samira hag o daou vugel a gont o istor, o dibab tec'hout rak ar brezel, o spi da zont da advevañ da (...)\nUr veaj e koun ar sklaverezh e kreiz ar Gwadeloup... Un doare klet ha kizidik da zizoloiñ ar sevenadur karib.\nL'ombre blanche au pays des Papous\nEn unan eus an douaroù a zo gwerc'h c'hoazh war hon flanedenn, e janglenn meneziek Irian Java, lodenn Indonezia Ginea-Nevez, e tosta spes ar re wenn : ar sevenadur teknokratek a-vremañ gant ar c’hompagnunezhioù mengleuziañ, (...)\nJean-Michel Guilcher en deus skrivet un dezenn diwar benn dañsoù kozh Breizh ha dreist-holl diwar-benn an « dañs tro ». Taolenniñ a ra ar gevredigezh e Breizh a-raok ar brezel-bed kentañ ha diskouez a ra tammoù filmoù graet gantañ (...)\nChronique des hauts plateaux\nD'ur mare vez lousaet ar bed gant brezelioù broadelour leun a euzh hag a zismegañs, e kont ar film fentus ha fromus-mañ traoù diwar-benn paotred ha merc'hed, en ur vro milourekaet da vat, Bro-Suis. Ober a reont brezel gant un arm rouez ha (...)


Troioù-kamm Alanig al Louarn/3 - Wikimammenn\nTroioù-kamm Alanig al Louarn/3\n◄ Tro Lom an Arz Alanig dirak ar roue ►\n« O ! » eme Alanig, « ne garan tamm ebet beaji dre an noz. Ne oar ket unan petra c’hoarvez. Hag ar mignon a denn e dog pa dremen e-biou d’eoc’h da greisteiz a c’hellfe ober d’eoc’h ho stal ma tegouez d’eoc’h tremen e-biou d’ezañ pa vez sonet hanter-noz ».\n« Mat ! » eme Lip-e-Bao, « chomomp amañ eta da c’hortoz warc’hoaz, ha lavarit d’in petra a vezo da goan ».\nAlanig a lavaras, a vouez izel ha flourik :\n« O va niz, ne raimp ket cher vat, evel e palez ar roue. Va fredou a vez atao dister, ha ne zebran nemet meuziou treut. Ma hoc’h eus c’hoant, evelato, e servijin d’eoc’h mel fresk, ar mel gwella a gaver er vro ».\n« Ne garan ket ar mel, e feson ebet. Ma n’eus netra all ebet en ti, e karfen gwelloc’h kaout d’am c’hoan eul logodenn bennak. Mirit ar mel evit ar re all ».\n« Ha plijout a ra d’eoc’h kement-se al logod ? » a c’houlennas Alanig. « Logod e-leiz a servijin d’eoc’h. Ar miliner, va mignon, en deus en e vilin ouspenn eur c’harrad logod. Bemnoz e vez drailhet seier nevez d’ezañ. Sac’hadou bleud a ya en o c’hof. Kemeret o deus an hardisegez da zont zoken en e di d’ober abadennou dañs, pa vez leun o c’hof. Pellik ’zo ne c’hell mui kousket e-pad an noz gant ar cholori a vez e kement korn eus an ti, eus ar c’hao d’ar c’hrignol ».\n« O », eme Lip-e-Bao, « deomp di buan ’ta. D’in-me e plij kenañ-kenañ ar c’hig logod. Nag eur c’had nag eur glujar ne dalvez eul logodenn ».\n« Deomp ’ta neuze », a lavaras Alanig. En taol-mañ e viot servijet gwelloc’h eget roue an Turki. Deomp dioustu. Arabat koll amzer ».\nSetu-int o-daou d’ar vilin.\nDegouezet e oant. Alanig en doa graet eun toullig er voger, rak dre ar vilin e oa aes-tre mont da glud ar yer. Hag en deiz a-raok, en doa plantet tro e gouzoug kilhog ar miliner, ar gwella kaner er barrez.\nMab ar miliner a oa aet klañv p’en doe gouezet e oa maro e gilhog. Beradou gwad ha plu a gavas war al leur-di. Klask a reas tro an ti dre belec’h en doa gallet al louarn dont en diabarz, hag e kavas an toullig, hanter guzet en eur c’horn. Ne oa ket bet pell o stenna eul las ennañ, ha gwaz a se evit al louarn a zeuio da astenn e fri.\nAlanig a santas c’houez al las stennet. Lavarout a reas eta da Lip-e-Bao :\n« Va mignon, it dre an toull-se e-barz ar vilin. Me a chomo amañ er-maez da ziwall, e-pad an noz, e-pad ma viot o chaseal al logod. Ne vezo ket diaes d’eoc’h paka eur bern anezo. Selaouit !… Ne glevit ket anezo oc’h ober cholori ! Pa ho pezo graet eur c’horfad, c’houi a lavaro d’in. Arabat eo d’imp en em goll henoz. Warc’hoaz d’ar beure ez aimp a-gevret da balez ar roue, rak berroc’h e vez kavet an hent pa vezer daou-ha-daou o veaji.\n« A ta, Lip-e-Bao ! Ha blaz mat a zo gant ar c’hig logod ? Lart a-walc’h int ha tener eo o c’hig ! Met petra ’glevan ? Perak e rit kement a reuz ? Marteze n’eo ket aozet ar pred gant a-walc’h a aked evit ho kenou milzik ? Petra vank d’eoc’h ? Holen ? pebr ? sezo ? Lavarit d’in ’ta, ma ’z in da zihuni ar miliner, da lavarout d’ezañ degas d’eoc’h ar pez hoc’h eus ezomm evit ma plijo ar pred-mañ d’ho teod ha d’ho staon. ’M eus aon avat, ne selaouit ket ac’hanoun. Ho kalon a oa digor, met bremañ ho kenou eo an hini a zo digor-bras. Chomit eta da ober miaou keit ha ma karot. Bremaik e teuio ar mestr da rei d’eoc’h fest ar vaz, evel ma roas an aotrou Rustevel d’ar paour kaez Lom. Alo ! kenavo, genaoueg ! Ma tegouez d’eoc’h en em denna beo ac’halen, e teuio soñj d’eoc’h meur a wech moarvat eus Alanig al Louarn ».\n« Poent eo d’in mont ac’han, pe emañ graet ganin ».\nFuloret-naet e oa.\nKregi a reas ouz ar gorden gant e zent hag e trailhas anezi. Ar gorden a dorras. Lip-e-Bao a lammas er-maez dre an toull treitour. Poent oa d’ezañ. Eur munud diwezatoc’h, hag e vije bet dic’houzouget gant eun taol falz. Kemerout a reas hent Kemper-Kaourintin hep gouzout dare d’ezañ, rak diaes a-walc’h e oa d’ezañ gwelout e hent gant eul lagad dallet hag unan all hanter grevet.\nPegeit amzer e lakas da vont da lez ar roue, n’em eus ket a soñj ken. Lennet em eus e veaj el levriou, met pell ’zo abaoe. Gouzout a ran avat e lakaas kalz amzer, rak paogamm oa, evel ma c’hellit kredi.\nDre ma kerze avat e save keuz d’ezañ hag e rae e vrasa « mea culpa ». Peseurt dismegañs evitañ !\nPa welas Lip-e-Bao dirazañ en eur stad ken truezus ha stad ar paour kaez Lom, Nobl ar roue a oa bet darbet d’ezañ mont diot gant ar gounnar. Yudal a reas war e dron, ma krene al loened o klevout anezañ.\n« A ! » emezañ, « eur vez hag eur pec’hed eo lezel Alanig beo peder eur war-nugent c’hoaz. E gastell a vo diskaret, hag heñ a vo krouget gant e wreg hag e vugale war beg Menez Mikael, evit ma vezo eur skouer vat d’an holl laeron a zo er vro. A ! pelec’h emañ an archerien ha jeneraled va armeou ? Sell ! me, va-unan, me a c’hourc’hemenno war ar soudarded, hag a-barz pell amañ, e vezo gwelet al loen fall o c’hoarzin glas ha tenna hir e deod ».\nHogen, Flaer, ar broc’h, ha niz da Alanig, en doa selaouet piz komzou kounnaret ar roue. Sevel a reas :\n« Roue galloudek », emezañ, « en ho palez ez eus kalz aotrounez hag a vag kasoni ouz Alanig, ha ma vefe lakaet d’ar maro, o dije moarvat levenez vras en o c’halon. Met me a lavar : an dra-se n’eo ket mat. Pe eo kablus va eontr pe n’eo ket, diaes a-walc’h eo d’imp gouzout. Heñ a zo o veva du-se ha ni a zo o veva amañ. An holl droiou-kamm a vez taolet bremañ war gein Alanig. Nemet eun dra a zo dleet : a-raok laza unan bennak, pe dre an tan, pe dre an dour, pe dre ar groug, dleet eo barn anezañ a-raok. Hag, evit ma vo barnet dirak ho lez-varn, galvit anezañ evit an trede gwech. Ma ne zeu ket en taol-mañ, neuze en devo dellezet ar moug hag ar groug.\n« Piou a gredo mont da lavarout da Alanig dont d’am lez-varn ? Piou en deus eul lagad re ? Piou n’en deus ket aon da zont en-dro paogamm ? Lavarit ’ta ! »\n« Me ! » a lavaras Flaer. « Lezit ac’hanoun da vont da Gastell al Laer, hag ez in di dioustu, kousto pe gousto. Kredi a ran e sento va eontr ouz e niz ».\n« It ’ta neuze », a lavaras Nobl, « nemet diwallit ma karit. Morse ne vez diwallet re diouz an dreitourien ».\nHa Flaer en em lakaas en hent war-du Kastell-al-Laer.\nPa zegouezas Flaer er C’hastell, edo Alanig o kemer ar c’hafe gant e wreg hag e vugale.\n« Salud d’eoc’h, va eontr ! Hervez ma welan eo yac’h an holl dud en ti ».\n« Dre c’hras Doue, va niz ! Hag heta a ran d’eoc’h ivez yec’hed ha prosperite. Met petra ho tegas ? »\n« Deut oun, va eontr, da lavarout d’eoc’h dont da Iez-varn ar roue da zislavarout an enebourien a damall d’eoc’h kement a dorfedou. Diou wech oc’h bet galvet da zont, ha n’oc’h ket deut. Gwelloc’h e vefe d’eoc’h dont en taol-mañ ganin. Dalea a goustfe ker. Rak ma ne zegouezomp ket er palez, warc’hoaz, a-raok ar c’huz-heol, e viot kondaonet d’ar maro hep barnedigez ebet, hag ho tiegez a vezo kaset d’ar galeou. Fur e vefe d’eoc’h dont ganin. N’eus forz petra a c’hoarvezo, c’houi hoc’h eus en ho sac’h a-walc’h a droiou fin evit en em denna, hag hoc’h enebourien, eur wech c’hoaz, en em gavo genaouek ».\n« Va gwreg, soursiit mat ouz ar vugale e-keit ha ma vezin oc’h ober va zrôad e Kemper, dreist-holl ouz Yannig, klañvidik eun abadenn ’zo. Daoulagad ken brao a c’hoarz en e dal ! Hag e ziou renkennad dent a zo ken gwenn ha stummet ken kaer ! Patrom e dad eo penn-da-benn ! »\nAlanig a bokas neuze d’e wreg ha d’e vugaligou. Kemer a reas e vaz houarnet evit en em zifenn ouz al laeron hag ouz al lakepoded, ha setu-int o-daou war hent kêrbenn Bro-Gerne.\nA-boan m’o doa graet eun hanter leo, ma lavaras Alanig da Flaer :\n« Va mignon, va niz, ret eo d’in anzav d’eoc’h : ar spont en em sil em c’halon dre ma tostaan ouz Kemper-Kaourintin, kemend-all a bec’hedou am eus graet. Gwelout a ran fraez dirak va daoulagad va zorfedou spontus. Va c’houstiañs a ra d’in rebechou. Klevout a ran anezi o hopal :\n— Toueller !\n— Laer !\n— Gaouier !\n— Trubard !\n— Muntrer !\n« Spontet oun ken n’oun ket evit bale mui. Selaouit ac’hanoun ma tisplegin d’eoc’h va buhez tremenet penn-da-benn. Skañvoc’h e vo d’in goude se. Ar pec’hedou eo a bouez ar pounnera war diouskoaz eun den reuzeudik. Na zistroit ket ho penn ha na stankit ket ho tiouskouarn, met selaouit ac’hanoun gant kalz a druez hag a dristidigez ».\n« Dibunit ho pec’hedou », eme Flaer, « selaou a ran ac’hanoc’h, daoust d’am displijadur ha dar c’hlac’har am eus o welout kalon va breudeur saotret gant kement a loustoni ».\nAlanig a grogas e latin.\n« Lavarit e brezoneg, mar plij ganeoc’h », a lavaras Flaer d’ezañ. « N’oun ket gwall zesket war al latin, ha ret-mat eo d’in kompren ho komzou evit ma roin d’eoc’h an absolvenn da c’houde ».\n« Petra lavarin d’eoc’h da genta ? » eme Alanig. « Evit kemend-all a droiou-kamm em eus d’ober va « mea culpa » ! N’anzavin nemet va zorfedou brasa, rak va fec’hedouigou a zo o niver ken bras hag hini ar stered en oabl.\n« Lom, an arz, a zo bet paket e benn e faout eur pengos dero, e porz an aotrou Rustevel. Dre va brasa faot eo. Gevier am boa lavaret d’ezañ ha ne oa ket eno a-walc’h a vel d’eur gelienenn da lipat. E-lec’h fest ar mel, en deus paket fest c’houero ar vaz ! Hanter lazet eo bet, hag hervez am eus klevet, emañ c’hoaz e benn en eur stad vantrus, diskroc’henet, koeñvet ; ha gwall c’hlac’haret e oan p’em boa gouezet en doa gallet en em denna.\n« Touellet em eus ivez Lip-e-Bao. Kaset em boa anezañ da logota e milin ar Yeun-Elez, hag ar paour kaez loenig a lammas er stign. Perak en deus miaouet kement ivez ? Gant an trouz a rae e tihunas ar miliner. A ! emezañ, Alanig al laer a zo paket. Ha dao ! ha dao ! Taoliou bizier, taoliou botou war gorf ar c’haz reuzeudik ! En em denna a reas gant eul lagad krevet hag eur c’har dorret. Ken buan all, siouaz, e vije chomet war an dachenn, maro-mik !\n« Kokoriko en deus ivez meur a abeg da glemm. Bugaligou a zo bet laeret diwarnañ, lazet, dibluet, rostet ha debret gant an torfedour a welit hag a selaouit. Ha n’eo ket eur wech, na diou wech ! … Ne oan ket evit mirout ! O c’hig a oa ken mat !\n« Dreist va natur-den e oa.\n« Ouspenn eun drôad kasaus am eus c’hoariet d’ar paour Job, ar bleiz. Atao em eus lavaret « eontr » d’ezañ (ha n’eo ket kar d’in zoken) evit ober goap outañ, e kement feson. Betek ac’han da warc’hoaz am eus da lavarout diwar e benn.\n« Dek vloaz ’zo bennak, e oa deut d’am c’haout d’am c’hastell.\n« C’houi a anavez tud ar vro, emezañ, ha gwelet mat oc’h gant an holl. Ha plijout a rafe d’eoc’h, va niz, komz diwar va fouez da aotrou person ar barrez, ha lavarout d’ezañ e karfen mont d’e servija, da vevel, da jardiner, pe da gloc’her.\n« Ha gouzout a rit seni ar c’hleier ? » emezoun.\n« O, feiz, eme ar bleiz, kredi a ra d’in n’eo ket gwall ziaes deski ar vicher-se. N’eus nemet sacha hardi war ar gorden ».\n« A gred d’eoc’h ? Ar vicher a gloc’her a vez desket evel an holl vicheriou all. Bralla n’eo ket sorserez, met bralla anezañ ingal a zo eun afer all. Sell ! Ma hoc’h eus c’hoant da veza degemeret sur, e vefe mat d’eoc’h gouzout an « a » hag an « o » eus ar vicher ».\n« Met penaos ? »\n« Penaos ? Setu. Tostik amañ ez eus eur chapelig, gant eur c’hloc’hig en he zour. An nor a vez prennet atao, met Alanig al Louarn en deus eun alc’houez hag a zibrenn anezi. Deomp di. C’houi a sacho war ar gorden, ha me, peogwir oun bet oc’h ober ar vicher-se gwechall, me a lavaro d’eoc’h pe fall pe vat e teuio ganeoc’h ».\nHa Job a zeuas ganin d’ar chapel.\nSacha a reas war ar gorden, hag e lakaas ar c’hloc’h e brall bras.\n« Dont a ra mat ganin, va niz ? »\n« Ya, ya, va eontr, dont a ra ganeoc’h, eus ar brava zoken. Sonet hoc’h eus evit ar goueliou kaer hag evit an euredou. Sonit bremañ evit an tangwall ».\nHa Job da lakaat ar c’hloc’h da dintal.\n« Ha dont a ra brao ganin, va niz ? »\n« War wellaat emaoc’h bep taol. Ac’han, avat, n’oun ket evit lavarout pe fall pe vat e teu ganeoc’h. Mont a ran war c’horre an dosenn. Ha ma welan tud o tont a-bell gant sailhou evit laza an tan, neuze e tiskennin dioustu da lavarout d’eoc’h ehana, rak brao-tre e vo deuet ganeoc’h ».\n« It ’ta, va niz, ha grit sin d’in, ma roan d’an dud da gredi ez eus eun tangwall en eur gêr tro-war-dro ».\nMont a ris. Ar c’hloc’h a rae goustad : « ding, ding, ding ». Paotred ha merc’hed a zerede d’ar chapel evit gouzout pelec’h e oa kroget an tan, peogwir ne welent mogedenn o sevel eus kostez ebet.\nEhana a reas ar bole da skei war boulienn ar c’hloc’h, pa gouezas an taoliou bizier ken stank hag ar grizilh war boulienn ar paour kaez Job. Klevout a raen anezañ o yudal, hag o hopal a-bouez-penn, ken e oa eun druez klevout anezañ.\nToui a reas en dije krouget ac’hanoun. Met, pa zeuas eun nebeut sizunveziou goude d’am c’havout, a-raok m’en doa saludet ac’hanoun, e lavaris d’ezañ :\n« Penaos, Job paour, n’oc’h ket bet lazet ganto ? »\n« Ya, grit goap c’hoaz ’ta, da welout. Brrr… »\n« Arabat d’eoc’h kounnari, aotrou Job. Me a zo chomet ivez ugent devez war va gwele, bronduet va c’horf, penn-ha-troad. Eeun hag eeun, pa edon o vont da hopal d’eoc’h diwall ha tec’hout, e oa bet distaolet d’in war va fenn eur pez mell taol baz-dotu, ma ris daou pe dri lamm choug-ha-penn en eur ruilha en traoñ eus ar menez. Kavout a rae d’in e oa graet ganin. Hanter semplet e oan ha ne welen ket sklaer mui. Dre eurvad e oan kouezet dirak eun toull louarn, bet d’in gwechall, pa oan paour-raz. En em stleja a ris ennañ evit lezel ar barrad reuz da dremen ».\n« Chañs hoc’h eus bet o kavout an toull-se ».\n« C’houi ’lavar chañs c’hoaz ? Re am eus gouzañvet abaoe. Gwelloc’h e karfen beza lazet war an taol eget tañva eur seurt predad all. Ne c’hellan mui bale abaoe gant va fistigou ».\n« O ! N’hoc’h eus ket gouzañvet kement ha me. Bazadou am eus bet forz pegement, ken na oan ket evit hopal d’eoc’h kennebeut, ha ne zeuin ket, moarvat, da veza yac’h ken. Pa soñjan oun bet stlapet, hanter varo, — hag int a grede d’ezo e oan maro-mat, — en eur foz leun a zour-mergl. Evet em eus, en desped d’in, eus an dour brein-se, ma vo kontammet poull va c’halon betek fin va buhez. Remm am eus abaoe. Ar paz a grign ac’hanoun. Hag, e-kreiz-holl, e kouezan war an douar, evel skoet gant eun taol-heol. Ya, Alanig, an deiz-se a zo bet eun deiz milliget evidomp hon-daou ».\nSetu aze ar sotoniou a lavare din Job ar genaoueg.\nDesket em boa d’ezañ laerez pesked diwar pesketaerien Douarnenez, pa zeuent gant o c’hirri da varc’had Kemper-Kaourintin. Ma nen deus ket desket mat ar vicher, ha ma oa bet darbet d’ezañ beza flastret d’e dro genta, n’eo ket me a zo da veza tamallet.\nEur wech all e oamp aet da Vrieg. Degouezet eno, Job a lavaras d’in :\n« Alanig, me ’m eus naon ».\nJob en doa naon atao.\nPelec’h mont da glask eun dra bennak da chaokat ? Gwelet fall e oan e Brieg, war zigarez eur yarig pe ziou laeret en ti-mañ hag en ti-hont. A-benn ar fin e teuas soñj d’in eus ar c’higer a zistagas chas war va lerc’h, eun abardaevez hañv, pa dremenen dre ar gêr.\n« Eun taol kaer », emeve, « da c’hoari da Job ha d’ar c’higer war eun dro ».\nAr c’higer en doa eur stal, pellik diouz e di, evit laza al loened. Mont a rejomp di. An deiz-se e oa bet lazet eun oanig tener, hag ar c’hig oan a blij kenañ d’ar bleizi. Ar pep diaesa e oa mont er stal. Gwelout a raemp ar c’hig en diabarz, hag ar chouez vat a zeue da hilliga hor fronellou. Met war an nor ha war ar prenestrou e oa barrinier ken teo ha va divesker. Nec’het edomp hon-daou.\n« O », eme Job, « ne din ket ac’han hep kaout eun tañva eus an oan ».\nHa setu-heñ ha turia dindan an nor. Krignat a reas eun tamm planken gant e zent hag e ivinou. Ha, goude eur c’hard-eur labour, en doa graet eun toullig, bras a-walc’h evit korf eul louarn, met kalz re vihan evit korf eur bleiz. Pa ne c’helle ket brasaat an toull, Job en em fourras e-barz, hag en eur ober a-walc’h a ziskrab, e teuas a-benn da dremen en tu all.\nAr bleiz a lammas kerkent war an oan, ha da zebri, hardi ! Kredi a raen e vije aet al loenig en e bez en e gof.\n« A ’ta ! Job, mat eo ar c’hig, ’m eus aon ? »\n« Ya ! » eme ar»bleiz.\nN’en doa ket amzer da respont ac’hanoun. Biskoaz ne welis em buhez dent ha javedou o labourat gant kement a imor.\n« Job, naon hoc’h eus c’hoaz ? »\n« Sec’hed am eus bremañ », a lavaras Job.\n« Mat ! » emeve, « mont a ran d’an ti da gerc’hat d’eoc’h eur bannac’hig lipouserez ».\n« Alanig, gortozit ac’hanoun, ma ’z in ganeoc’h ».\n« Buan, neuze ».\nJob a glaskas dont en-dro, dre an hevelep toull.\n« Penaos », emezañ, « an toull a zo bihanaet ? »\n« Ya, ya, bihanaet eo. Me a zo o vont da lavarout d’ar c’higer dont da vrasaat anezañ gant e gontell vras ».\n« Alanig ! O, Alanig ! »\nLezel a ris ar bleiz da yudal.\nAr c’higer a oa o tebri e goan pa zegouezisi en e di hep beza gwelet gantañ. Eur mell pladad kig rost a oa war an daol. Edo o vont da blanta ennañ e fourchetez hag e gontell, pa ris eul lamm, hag hep goulenn aotre digant den, e kemeris ar rost hag hent ar maez d’ar c’haloup, holl dud an ti war va lerc’h.\n« Ar rost ! Ar rost a zo aet gantañ ! »\n« Boulc’hurun ! Biskoaz kemend-all ! »\n« Fañch, it buan da zistaga ar chas, ma vo paket ha diskroc’henet al loen ». « Al loen brein ! N’em eus ket bet eun tañva. »\n« Va fuzuilh, ma vo lazet. Buan, buan ! »\nC’hoarzin a ris. En eur dremen e-biou d’ar stal, e lavaris d’ar bleiz :\n« Sell ! Job, debrit c’hoaz ; an tamm-mañ a zo evidoc’h. »\nHa dao ! ar pladad rost en diabarz, etre ar barrinier houarn.\n« A ! » eme ar c’higer, « ne zebro ket va c’hig rost ? Stlapet en deus anezañ er stal. An amprevan ! »\nMe a oa lammet el liorz, ha poan gollet e vije bet redek war va lerc’h. Setu ar c’higer a furchas en e c’hodell evit klask an alc’houez da zigeri ar barrinier houarn ha da vont er stal.\n« O ! » emezañ, « eur bleiz a zo e-barz. Diwallit, gant aon na daio kuit ! »\nJob a lammas a~gleiz, a-zehou, a-raok hag a-dreñv. Ne oa toull ebet bras a-walc’h evit e gof reut.\nHa dao ! war e gein, war e benn a-raok ha war e benn a-dreñv, war e choug, war e fri, war e c’henou hag a-dreuz e zivesker. An taoliou a goueze warnañ ken stank hag an avalou war an douar pa vez strilhet ar wezenn. Goude dek munud eus an abadenn-dañs-se, Job ne yudas mui. En em leda a reas war al leurenn, goude m’en doa dislonket kement begad eus ar c’hig tener en doa debret.\nKerzout a rejont o-daou, dre an hentou doun, war-du palez ar roue. Gwelout a rejont war an tu dehou eur maner kaer. An aotrou a save toradou polezi, ha bemdez e vezent lezet da vont er-maez eus ar maner da ober eun tammig diskrab er parkeier tro-war-dro. Al louarn en doa graet, mil bell a oa, anaoudegez ganto.\n« Ar gwella eo d’imp », eme Alanig da Flaer, « eo trouc’ha dre ar parkeier-mañ, ha heulia moger ar maner. Kalz tostoc’h eo an hent ».\nFlaer a sentas outañ. Kavout a rejont polezi er park, kerkent ha m’o doa lammet en tu all d’ar c’hleuz. Alanig a oa laouen ha beo mab e lagad. A-dreñv ar yer e welas eur c’hilhog yaouank ha maget-mat o kana seder. Ober a reas eul lamm warnañ, ha plu a nijas tro-war-dro.\n« N’hoc’h eus ket mez ? » eme Flaer, droug ennañ. « A-boan m’em eus roet d’eoc’h an absolvenn, setu oc’h kouezet adarre er pec’hed ! Ha kouezet er pec’hed war zigarez eur c’hilhog yaouank. N’eo ket ar binijenn-se am boa roet d’eoc’h. Kredi a rae din e oa deuet keuz d’eoc’h, padal ! »\n« Va niz, laerez eur c’hilhog n’eo ket eur pec’hed bras, pe, ma ’z eo pec’hed, pedit evit ma vezo pardonet d’in ».\nFlaer a hirvoudas gant tristidigez.\nKenderc’hel a rejont gant o hent. Bep dek metrad, Alanig a zistroe e benn da sellout ouz tu ar yer. Ne oa ket evit mirout, kaer en doa ober. Evit ober d’ezañ chom hep sellout outo, e vije bet ret trouc’ha e benn dioutañ.\n« Va eontr », eme Flaer d’ezañ, « n’hoc’h eus ket mez ? Distroit ho penn en ano Doue, ha grit pinijenn evit ho torfedou tremenet e-lec’h sellout ouz ar yer-se, gant aon e teuio an diaoul da lakaat ac’hanoc’h da veza, eur wech c’hoaz, laer ha muntrer war an hevelep tro ».\n« Va niz, peoc’h d’in eur pennadig. Evit kaout brasoc’h keuz eo e sellan ouz ar yer-mañ. O welout anezo aze, er park, o tiskrapat hag o klask boued gant o begig lemm, hag o veva eur vuhez eürus, dianken, sioul, e soñjan er yer hag er c’hilheien a zo bet lazet ganin. Laboused dizroug e oant, heñvel ouz ar re-mañ, ken dous, plu ken flour warno ha ken tener o c’hig. O va niz, pa soñjan e traou ken c’houero, e teu an dour em daoulagad. Torfedou bras am eus graet. Ober a ran va brasa « mea culpa ». N’oun nemet eun amprevan. »\nEur pennadig goude, e tarzas dirazo touriou iliz-veur Sant Kaourintin ha palez ar roue Nobl. Neuze, Alanig a grogas ar grenijenn ennañ.\nAdtapet diwar « https://br.wikisource.org/w/index.php?title=Troioù-kamm_Alanig_al_Louarn/3&oldid=28116 »


Poltred Leonello d'Este, gant Pisanello.\nMedalenn Leonello d'Este, gant Pisanello.\nLeonello d'Este a oa ur priñs eus an tiegezh d'Este ( an Estensi) er XVvet kantved.\n3 E vrud\nAn eil e oa eus tri mab bastard Niccolò III d'Este, markiz Ferrara, hag e serc'h Stella de' Tolomei. Deskiñ a reas micher an armoù gant Braccio da Montone, condottiero, ha studioù klasel en doa graet gant Guarino Veronese.\nE 1416 e varvas gwreg kentañ e dad, Gigliola da Carrara, ha n'he devoa bet bugel ebet, mab ebet da ren war-lerc'h e dad eta.\nAddimeziñ a reas Niccolò III d'Este neuze da Parisina Malatesta. E 1425 e voe barnet ha kondaonet d'ar marv breur henañ Lionello, Ugo Aldobrandino, pe Ugo d'Este,(1405-1425), war un dro gant Parisina: dibennet e voe an daou avoultrer.\nPennhêr e dad e teuas Leonello da vezañ neuze, daoust ma voe ganet daou vreur all : Ercole e 1431, ha Sigismondo e 1432, mibien da drede gwreg e dad, Ricciarda di Saluzzo.\nE 1435 e euredas Lionello da Margherita Gonzaga, hag anavezet e voe gant ar pab Marzhin V evel mab hervez al lezenn.\nUr mab en doe Leonello e 1438, anvet Niccolò (1438-1476) evel e dad-kozh, met mervel a reas ar vamm er bloaz war-lerc'h.\nE 1441, marvet e dad, e teuas da vezañ dug. Klask a reas dimeziñ da Bianca Maria Visconti met tro wenn a reas. E 1444 ec'h addimezas da Maria Aragon, merc'h bastardez ar roue Alfonso V Aragon, roue Naplez ha Sikilia. Mervel divugel a reas Maria e 1449.\nE vrud[kemmañ | kemmañ ar vammenn]\nGant skoazell an eskob Giovanni da Tossignano e lakaas sevel ospital Sant'Anna, kentañ ospital Ferrara, digor hiziv c'hoazh.\nPolitikour mat e oa, desket e oa ivez, ha kenskrivañ a rae gant holl lenneien veur e amzer. E-kerzh e ren e kreskas brud skol-veur Ferrara.\nEn elez e labouras arzourien evel Pisanello, Iacopo Bellini, Andrea Mantegna, Piero della Francesca hag ar Flandrezad Rogier van der Weyden.\nMervel a eure Leonello d'Este en 1450, hag eñ 44 bloaz, pan edo e Delizia di Belriguardo. E vreur Borso d'Este an hini a voe dug war e lerc'h.\nDimezet e oa da Margherita Gonzaga (1418-1439) hag ur mab o doe:\nE 1444 ec'h addimezas da Maria d'Aragona (1425-1449), hogen bugel ebet n'o doe.\nUr mab bastard en doe ivez :\nAdtapet diwar « https://br.wikipedia.org/w/index.php?title=Leonello_d%27Este&oldid=1948382 »


Pajenn:Dottin - Louis Eunius.pdf/304 - Wikimammenn\nPajenn:Dottin - Louis Eunius.pdf/304\nresolued on a gren a voair boes ma bue, defasin ma fehed gand ar gras a Doué. AR PAB\nCheloued hoais, autro, vnblamand me o ped ; er bed man (e)quefed plas defasin o pehed, 2215 a dober piningen, pa noch bed jnspired, nem gastian o corf ehelled boud salued ; a moned er plas se, eur veag antreed mar manc dach sortisan, asur esoch colled, neb a nefe ar gras de hor gand fermete, 2220 a vou ned a behed, ben ma tey a hane. LOUIS\nDy ehin, tad santel, mar permed eun Doue ; henon voelan ar plas da netad ma jne ; acordet [ta], mar plig (guenach), pes sou neseser din, ma hin gand diligans dar vro a Jberny. AR PAB\n2225 Me rey dach liserou, (a) se no refusin qued. rac pehin a raen, pa noc[h] bed jnspired gand an otrou Doue, pa ne pliged gantan, [ar] gras dach a da nol, da nem gonvertisan ; 43 v° an enf, ma bugel pourf, (a) deu da nem regouisan, 2230 pa deu eur peher bras da nem gonvertisan ; mar o pe ar boneur dober ar veag se, a refed goay en enf, dar sent, a dan ele. Suplied o crouer Jésus hac ar Voerhes, ar sent, ar sentesed, da voud auocades ; 2235 sant Miquel o hel mad, da dond do consolin: a dreist a re al toud, an otro sant Patry ; enf eo (bed) ar fondator diues ar veag se ; pedet tan da bedin vidoch dirac Doue ; a bed evid armou ar sin diues ar groais, 2240 hones o tifenou, ma bugel, en peb plas ; deut guenin dam buro evid mo tepechin ; me rey dach liserou da vond dan Jberny, 2216 neur gastian C. 2223 acordet din ar pes a zo C. 2229 an env a deu memeus d’en em rejouissan C.\nAdtapet diwar « https://br.wikisource.org/w/index.php?title=Pajenn:Dottin_-_Louis_Eunius.pdf/304&oldid=154475 »


Kerlig : krog eo al labourioù\nLabourioù kentañ e takad Kerlig. Luc’hskeudenn : Pascal Perenneg\nLe 10/10/2019 • Mis à jour le 10/10/2019 | 15h43\nAr c’havr-houarn gentañ a grogo da labourat e miz Du e takad Kerlig, e norzh Kemper. War 32 hektar e vo savet, en un tu, klinikenn genwarez Breizh-Izel (a vo digoret e miz Kerzu 2021), hag en un tu all, obererezhioù a denn d’ar yec’hed.\nKlinikenn nevez ar strollad Hospi Grand Ouest, hag a vodo ar glinikenn Sant-Mikael, hini Santez-Anna hag al liesklinikenn Kemper-Su (420 den a vicher en holl hiziv), a ginnigo daou-c’hant a weleoù hag a blasoù hag a zlefe degemer 29 000 klañvour bep bloaz. C’hwec’h embregerezh warn-ugent, en o zouez daou warn-ugent eus Breizh, a gemer perzh el labourioù.\nUr greizenn lunerezh mezegel, un ti-kuzuliañ (hanter-kant medisin) hag ul leti-preti a vo savet e-kichen.\nEn un takad ken bras all (10 hektar) e vo un dachenn natur gwarezet, hag ar wenodenn-vale BH 38 a dremen drezañ a vo dalc’het.\nE gwerzh eo lakaet an trede takad : Kemper Breizh Izel a werzh tachennoù evit ma teuio d’en em staliañ medisined, klañvdiourien, lezvezeien, arnodvaoù, frammoù arbennik, kevredigezhioù, kevredadoù servijoù, ha kement zo.


anezhañ - Wikeriadur\nFurm an araogenn a, eus, displeget en trede gour unan gourel implijet evel renadenn eeun :\ndiskuliañ un den : diskuliañ anezhañ\nAnez em bije diskuilhet anezhañ diouzhtu d'an archerien. — (Klaoda ar Prad, Marvailhou ar Vretoned e-tal an tan, Sant-Brieg, 1907, p. 97.)\ngervel un den : gervel anezhañ\nAliañ a eure heritourien Pêr da lakaat ar Sant da laer, ha da c’helver anezhañ dirak ar Justis en ur lavaret n’en doa biskoazh paeet an tamm leve en doa staget ouzh e iliz. — (Gabriel Morvan, Buez ar Zent, Brest, 1894, p. 320.)\nlaerezh un den : laerezh anezhañ\nreiñ an dour: reiñ anezhañ:\nLavaret e vez n'eo ket mat lezel an dour da heoliañ a-raok reiñ anezhañ d'al loened. — (Jules Gros, Le trésor du breton parlé Deuxième Partie, 1970, p. 216.)\nrespont un den : respont anezhañ\ntremen un den : tremen anezhañ\nTremen a rae anezhañ, bep ma c'h ae, dindan fri hemañ ha henhont en ur lavaret gant ur vouezh truezus-meurbet : Vit an anaon ! Piv en deus devosion 'vit an anaon ! — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 30.)\nA verk ar perc'hennañ 5pa gomzer eus traoù dreist-holl)\nA verk ar renadenn ameeun :\ngant ar verb lavarout eus den pe dra, ober eus den pe dra:\nHa da zervezh pesketa, petra leverez din anezhañ ? — (Klaoda ar Prad, An teir c'had ; Ar mevel laer, Ti-moulerezh Sant-Gwilherm, Sant-Brieg, 1908, p. 8.)\nUr goaf a leverer anezhañ. — (Lez-Breizh, er Barzhaz Breizh.)\ngant ar verb ober eus den pe dra, ober eus den pe dra:\nKloareg Lamour 'reer anezhañ. — (Gwerz Markiz Trezegidi e-barzh Kanaouennoù Pobl, 1950.)\nGant ober goap (renadenn araogennel d'an anv goap):\nMarteze e kredas e oa an holl dud-se oc'h ober goap anezhañ ? — (Jakez Konan, Lannevern e kañv ha danevelloù all, Al Liamm, 1980, p. 26.)\nE-lec'h ar verb bezañ:\nBremañ, setu ur paotr brav anezhañ, hep gwenneg en e c'hodell da gaout an disterañ tamm da derriñ e naon. MABL 59\nAdtapet diwar « https://br.wiktionary.org/w/index.php?title=anezhañ&oldid=316704 »\nKemmoù diwezhañ degaset d'ar bajenn-mañ d'an 22 Mez 2021, da 13:53.


Ricimer pe Flavius Ricimer (c. 405 – 18 Eost 472) a oa ur jeneral roman, suev ha vizigot a orin, a oa bet anvet da magister militum. Eñ an hini a oa ar galloud gantañ en Impalaeriezh ar C'hornôg dre hanterouriezh krakimpalaerien adal 456 betek e varv en 472.\nKrediñ a reer e oa mab d'ar priñs suev Requila ha d'ur verc'h da Walia, roue ar Vizigoted. Kristen arian e oa, ha oudard a vicher. Brezeliñ a reas da gentañ dindan ar magister militum Flavius Aetius ha mignon e oa da Majorian. Goude-se, dindan an impalaer Avitus, e voe trec'h war ar Vandaled ma voe savet da magister militum praesentalis.\nGoude diskaret Avitus, dre ma n'halle ket, evel barbar a orin, ha dre ma oa arian a relijion, bout anvet da impalaer, e renas dre hanterourien krakimpalaerien a veze lakaet gantañ war ar gador-impalaer, ha tennet ha lazhet pa gare, evel Majorian pe Antemius, pa glaskent en em zieubiñ diouzh o gwarezer. Gant-se en deveze bec'h a-wechoù gant impalaerien ar Reter pa nac'hent kadarnaat e zibaboù.\nAdal 455 e c'halle Ricimer goulenn bezañ lakaet da impalaer, met ne reas morse, rak gwell e kave chom a-dreñv ar re a zibabe, pa ouie re vat penaos e veze kont gant an impalaerien ha pa wele pet a oa bet drouklazhet, ha n'en doa ket c'hoant da gaout gwall fin evelto.\nAdtapet diwar « https://br.wikipedia.org/w/index.php?title=Ricimer&oldid=1961091 »\nDernière modification le 17 C'hwe 2022, à 07:19\nKemmoù diwezhañ degaset d'ar bajenn-mañ d'an 17 C'hwe 2022, da 07:19.